MT Il-Ġurnal Uffiċjali tal-Unjoni Ewropea C 334/1

KOMUNIKAZZJONI TAL-KUMMISSJONI LILL-PARLAMENT EWROPEW, LILL-KUNSILL U LILL-QORTI TAL-AWDITURI

KONTIJIET ANNWALI KONSOLIDATI TAL-UNJONI EWROPEA – SENA FINANZJARJA 2012

2013/C 334/01

WERREJ

Nota li takkumpanja l-kontijiet ikkonsolidati

Il-baġit tal-UE: mit-tħejjija sal-kwittanza

PARTI I: Rapporti finanzjarji kkonsolidati u noti ta’ spjega

Karta Bilanċjali

Rapport tal-Introjtu

Rapport tal-Fluss tal-Flus

Dikjarazzjoni tal-Bidliet fl-Assi Netti

Noti għar-Rapporti Finanzjarji

PARTI II: Rapporti aggregati dwar l-implimentazzjoni tal-baġit u noti ta’ spjega

Riżultat tal-implimentazzjoni tal-baġit tal-UE u noti ta’ spjega

Rapporti aggregati dwar l-implimentazzjoni tal-baġit

NOTA LI TAKKUMPANJA L-KONTIJIET IKKONSOLIDATI Il-kontijiet annwali kkonsolidati tal-Unjoni Ewropea għas-sena 2012 tħejjew fuq il-bażi tal-informazzjoni ppreżentata mill-istituzzjonijiet u l-korpi skont l-Artikolu 148.2 tar-Regolament Finanzjarju applikabbli għall-baġit ġenerali tal-Unjoni Ewropea. Jiena hawnhekk niddikjara li tħejjew skont it-Titolu IX ta’ dan ir-Regolament Finanzjarju u skont il-prinċipji, ir-regoli u l-metodu tal-kontabilità stabbiliti fin-noti għar-rapporti finanzjarji. L-informazzjoni kollha meħtieġa għall-produzzjoni tal-kontijiet li juru l-assi u l-obbligazzjonijiet tal-Unjoni Ewropea u l-implimentazzjoni baġitarja, ksibtha mingħand l-uffiċjali tal-kontabilità ta’ dawn l-istituzzjonijiet u l-korpi, li ċċertifikat l-affidabilità tagħha. Jiena hawnhekk niċċertifika li fuq il-bażi ta’ din l-informazzjoni, u fuq it-tali verifiki li dehruli neċessarji biex niffirma l-kontijiet tal-Kummissjoni Ewropea, għandi assigurazzjoni raġonevoli li l-kontijiet jippreżentaw b’mod ġust il-pożizzjoni finanzjarja, ir-riżultati tal-operazzjonijiet u l-fluss tal-flus tal-Unjoni Ewropea fl-aspetti materjali kollha. [iffirmata] Manfred KRAFF L-Uffiċjal tal-Kontabilità tal-Kummissjoni 24 ta’ Lulju 2013

IL-BAĠIT TAL-UE: MIT-TĦEJJIJA SAL-KWITTANZA

Il-kontijiet annwali kkonsolidati tal-Unjoni Ewropea (UE) jipprovdu informazzjoni dwar l-attivitajiet tal-istituzzjonijiet, l-aġenziji u l-korpi l-oħrajn tal-UE mill-perspettiva baġitarja u tal-kontabilità bbażata fuq id-dovuti. Dawn il-kontijiet ma jinvolvux il-kontijiet annwali tal-Istati Membri.

1. BAĠIT ANNWALI

Il-Baġit tal-UE jiffinanzja firxa wiesgħa ta’ politiki u programmi fi ħdan l-UE. Skont il-prijoritajiet stabbiliti mill-Istati Membri fil-qafas finanzjarju pluriennali (MFF), il-Kummissjoni twettaq programmi, attivitajiet u proġetti speċifiċi fil-qasam. Dawn jistgħu jvarajw minn appoġġ għal proġetti edukattivi għall-mobilità ta’ studenti u għalliema, sa appoġġ għall-bdiewa, investimenti protettivi li joħolqu jew iżommu l-impjiegi, għajnuna għall-iżvilupp, proġetti mmirati lejn l-appoġġ ta’ ambjent tax-xogħol aħjar għall-ħaddiema fl-UE, u saħansitra tisħiħ tal-kontroll tal-fruntieri esterni.

Aktar minn 90 % tal-baġit tal-UE jmur għall-finanzjament ta’ dawn il-politiki u attivitajiet tal-UE, li ntlaħaq qbil dwarhom bejn l-Istati Membri kollha. Ir-rabta diretta bejn il-baġit annwali u l-politiki tal-UE hija żgurata permezz ta’ ibbaġitjar ibbażat fuq l-attività (ABB). In-nomenklatura tal-baġit ibbażat fuq l-attività tippermetti li ssir identifikazzjoni ċara bejn l-oqsma politiċi tal-UE u l-ammont sħiħ ta’ riżorsi allokati għal kull wieħed minn dawn l-oqsma.

L-oqsma politiċi huma maqsuma f’madwar 200 attività li aktar minn 110 minnhom jinkludu intestaturi operattivi tal-baġit u b’hekk huma riflessi fin-nomenklatura tal-baġit bħala kapitoli tal-baġit. Dawn l-oqsma politiċi huma fil-biċċa l-kbira tagħhom operattivi, peress li l-attivitajiet ewlenin tagħhom huma mmirati sabiex jibbenefikaw lil xi parti terza, kull waħda minnhom fi ħdan il-qasam rispettiv ta’ attività tagħha. Madankollu, oqsma politiċi oħrajn huma orizzontali u jiżguraw il-funzjonament xieraq tal-Kummissjoni, bħall-‘Koordinazzjoni u pariri legali’‚ u l-‘Baġit’. L-istruttura tal-attività tipprovdi l-qafas kunċettwali komuni għat-tfassil tal-prijoritajiet, it-tħejjija, l-ibbaġitjar, il-monitoraġġ u r-rapportar, bil-għan ewlieni li jissaħħaħ l-użu ekonomiku, effiċjenti u effettiv tar-riżorsi.

Il-baġit jitħejja mill-Kummissjoni u s-soltu jintlaħaq qbil dwaru f’nofs Diċembru mill-Parlament u l-Kunsill skont il-proċedura tal-Artikolu 314 tat-Trattat dwar il-Funzjonament tal-UE.

2. KIF INHI FFINANZJATA L-UE?

L-UE għandha żewġ kategoriji ewlenin ta’ finanzjament: Dħul minn riżorsi proprji u dħul varju.

2.1 Dħul minn riżorsi proprji

Id-dħul minn riżorsi proprji huwa dovut b’mod awtomatiku lill-UE sabiex tkun tista’ tiffinanzja l-baġit tagħha bla ma jkollha bżonn ta’ deċiżjoni sussegwenti mill-awtoritajiet nazzjonali. L-ammont globali ta’ riżorsi proprji meħtieġ biex jiġi ffinanzjat il-baġit jiġi stabbilit skont in-nefqa totali li minnha jitnaqqas dħul ieħor. L-ammont totali ta’ riżorsi proprji ma jistax jaqbeż il-1.23 % tal-introjtu nazzjonali gross (ING) tal-UE. Ir-riżorsi proprji jistgħu jinqasmu f’riżorsi proprji tradizzjonali, ir-riżorsa proprja bbażata fuq it-taxxa fuq il-valur miżjud (VAT) u r-riżorsa bbażata fuq l-introjtu nazzjonali gross (ING).

2.2 Dħul varju

Dħul varju li ġej mill-attivitajiet tal-UE normalment jirrappreżenta anqas minn 10 % tad-dħul totali. Dawn pereżempju, huma multi ta’ kompetizzjoni u ordnijiet ta’ rkupru għal debituri privati u pubbliċi fir-rigward tal-immaniġġjar ta’ proġetti tal-UE. Il-pagamenti ta’ penali imposti mill-Qorti tal-Ġustizzja fuq l-Istati Membri li jonqsu milli jikkonformaw ma’ ħlas partikolari jaqgħu f’din il-kategorija wkoll. Kwalunkwe dejn mhux imħallas fid-data dovuta huwa soġġett għal imgħax ta’ inadempjenza. Meta d-djun ta’ partijiet terzi li mhumiex Stati Membri jibqgħu ma jitħallsux, il-Kummissjoni (u l-Kunsill) tista’ tadotta deċiżjonijiet li jimponu l-obbligu ta’ ħlas li huma direttament infurzabbli skont ir-regoli tal-proċedura ċivili fis-seħħ fit-territorju fejn jitwettaq l-infurzar. Id-debituri inadempjenti huma soġġetti għal proċeduri ta’ ġbir tad-dejn imnedija mis-Servizz Legali tal-Kummissjoni bl-għajnuna tal-aġenziji legali esterni.

3. KIF JINTEFAQ U KIF INHU MMANIĠĠJAT IL-BAĠIT TAL-UE

3.1 Nefqa operazzjonali primarja

In-nefqa operazzjonali tal-UE tkopri d-diversi intestaturi tal-qafas finanzjarju u tieħu forom differenti, skont kif jitħallsu u jiġu mmaniġġjati l-flus. Għall-kontijiet tal-2012, il-Kummissjoni tikklassifika n-nefqa tagħha kif ġej:

Ġestjoni diretta ċentralizzata: meta l-baġit ikun implimentat direttament mis-servizzi tal-Kummissjoni.

Ġestjoni indiretta ċentralizzata: din tirreferi għal każijiet li fihom il-Kummissjoni tgħaddi l-kompitu ta’ implimentazzjoni tal-baġit lil korpi tal-liġi tal-UE jew tal-liġi nazzjonali, bħal aġenziji tal-UE tal-liġi pubblika jew b’missjonijiet ta’ servizzi pubbliċi.

Ġestjoni deċentralizzata: dawn huma l-każijiet li fihom il-Kummissjoni tiddelega ċerti kompiti għall-implimentazzjoni tal-baġit lil pajjiżi terzi.

Ġestjoni kondiviża: b’dan il-metodu ta’ ġestjoni, il-kompiti ta’ implimentazzjoni tal-baġit jiġu delegati lill-Istati Membri. Il-parti l-kbira tan-nefqa taqa’ taħt din il-modalità b’tali mod li tkopri oqsma bħall-infiq fuq l-agrikoltura u Azzjonijiet Strutturali.

Ġestjoni konġunta: b’dan il-metodu, il-Kummissjoni tinkariga ċerti kompiti ta’ implimentazzjoni lil organizzazzjoni internazzjonali.

Mill-2014 ’il quddiem, dawn il-klassifikazzjonijiet sejrin jinbidlu wara d-dħul fis-seħħ tar-Regolament Finanzjarju aġġornat.

3.2 L-atturi finanzjarji differenti fi ħdan il-Kummissjoni

Il-Kulleġġ tal-Kummissarji jassumi r-responsabilità politika kollettiva iżda fil-prattika ma jeżerċitax huwa stess is-setgħat ta’ implimentazzjoni tal-baġit mogħtija lilu. Jiddelega dawn il-kompiti kull sena lil aġenti individwali tas-servizz pubbliku responsabbli mill-Kulleġġ u soġġetti għar-Regolament Finanzjarju u r-Regolamenti tal-Persunal. Il-persunal ikkonċernat – ġeneralment id-Diretturi Ġenerali u l-Kapijiet tas-Servizz - huma magħrufa bħala “Uffiċjali Awtorizzanti b’delega”. Min-naħa tagħhom, dawn jistgħu jiddelegaw ulterjorment il-kompiti ta’ implimentazzjoni tal-baġit lil “Uffiċjali Awtorizzanti b’sottodelega”.

Ir-responsabilità tal-Uffiċjali Awtorizzanti tkopri l-proċess ta’ ġestjoni sħiħ, mid-determinazzjoni ta’ x’hemm bżonn isir biex jintlaħqu l-għanijiet politiċi stabbiliti mill-istituzzjoni sal-immaniġġjar tal-attivitajiet imnedija kemm minn perspettiva operazzjonali kif ukoll baġitarja, inkluża l-adozzjoni ta’ impenji legali, il-monitoraġġ tal-prestazzjoni, il-ħlas ta’ pagamenti u l-irkuprar ta’ fondi, jekk ikun meħtieġ. Permezz tas-separazzjoni tal-kontroll tal-ġestjoni (f’idejn l-uffiċjali awtorizzanti) mill-awditjar intern u l-kontroll tal-konformità ma’ standards ta’ kontroll interni xierqa (ibbażati fuq standards internazzjonali), kontrolli ex-ante u ex-post, awditjar intern indipendenti fuq il-bażi ta’ valutazzjonijiet tar-riskju, u rapportar regolari fuq attivitajiet lill-Kummissarji individwali huma żgurati ġestjoni finanzjarja tajba u responsabilità xierqa fi ħdan kull wieħed mis-Servizzi.

Kull Uffiċjal Awtorizzanti huwa meħtieġ iħejji Rapport Annwali tal-Attività (AAR) dwar l-attivitajiet li hu responsabbli minnhom. F’dan l-AAR, jirrapporta dwar ir-riżultati tal-politika u dwar il-garanzija raġonevoli li jista’ jkollu li r-riżorsi assenjati lill-attivitajiet deskritti fir-rapport tiegħu ntużaw għall-iskop maħsub tagħhom u skont il-prinċipji ta’ ġestjoni finanzjarja tajba, u li l-proċeduri ta’ kontroll implimentati jagħtu l-garanziji meħtieġa dwar il-legalità u r-regolarità tat-tranżazzjonijiet sottostanti. Fuq il-bażi tal-Artikolu 66 tar-Regolament Finanzjarju, il-Kummissjoni tadotta rapport ta’ sinteżi dwar l-AARs, l-opinjoni ġenerali tal-Awditur Intern, li skontu l-Kummissjoni tieħu responsabilità politika ġenerali għall-ġestjoni tal-baġit tal-UE b’konformità mal-Artikolu 317 tat-TFUE. Dan ir-rapport u l-AARs huma disponibbli fuq: http://ec.europa.eu/atwork/planning-and-preparing/synthesis-report/index_mt.htm.

L-Uffiċjal tal-kontabilità jeżegwixxi pagament u ordnijiet ta’ rkupru mfassla minn uffiċjali awtorizzanti u huwa responsabbli għall-immaniġġjar tat-teżor, l-istabbiliment ta’ regoli u metodi tal-kontabilità, il-validazzjoni tas-sistemi kontabilistiċi, iż-żamma tal-kontijiet u t-tfassil tal-kontijiet annwali tal-istituzzjoni. Barra minn hekk, l-Uffiċjal tal-Kontabilità jrid jiffirma l-kontijiet annwali filwaqt li jiddikjara li dawn jippreżentaw b’mod ġust il-pożizzjoni finanzjarja, ir-riżultati tal-operazzjonijiet u l-flussi ta’ flus fl-aspetti materjali kollha.

3.3 Impenn ta’ nfiq tal-baġit tal-UE

Qabel ma jkun jista’ jiddaħħal impenn legali (pereżempju kuntratt jew ftehim ta’ għoti) ma’ parti terza, irid ikun hemm intestatura baġitarja li tawtorizza l-attività inkwistjoni fil-baġit annwali. Irid ikun hemm ukoll biżżejjed fondi fl-intestatura baġitarja biex ikopru n-nefqa. Jekk ikunu ssodisfati dawn il-kundizzjonijiet, il-fondi meħtieġa jridu jkunu riżervati fil-baġit permezz ta’ impenn baġitarju li jiddaħħal fis-sistema kontabilistika.

Ma jistgħu jintefqu ebda flus mill-baġit tal-UE qabel ma l-Uffiċjal Awtorizzanti jadotta impenn legali.

Ladarba jkun approvat, l-impenn baġitarju huwa rreġistrat fis-sistema kontabilistika baġitarja u l-approprjazzjonijiet jiġu kkonsmati kif suppost. Madankollu, dan ma għandu ebda effett fuq il-kontijiet finanzjarji (jew il-ktieb ġenerali) peress li ma tkun għadha saret l-ebda spiża.

3.4 Ħlas ta’ pagament

3.4.1 Regoli ġenerali

Ma jista’ jsir ebda ħlas sakemm ma jkunx diġà ġie approvat impenn baġitarju mill-Uffiċjal Awtorizzanti li jkun qiegħed jittratta l-operazzjoni inkwistjoni. Ladarba jkun approvat ħlas fis-sistema kontabilistika, il-pass li jmiss huwa li jsir t-trasferiment fil-kont tal-benefiċjarju. Il-Kummissjoni tagħmel aktar minn 1,8 miljun pagament fis-sena. Il-Kummissjoni tieħu sehem fi SWIFT (Soċjetà għat-Telekomunikazzjoni Finanzjarja Interbankarja Dinjija).

3.4.2 Prefinanzjament, dikjarazzjonijiet tal-kostijiet u eliġibilità tan-nefqa

Prefinanzjament huwa pagament maħsub sabiex jipprovdi lill-benefiċjarju b’pagament fi flus bil-quddiem, jiġfieri float. Dan jista’ jinqasam f’għadd ta’ pagamenti fuq perjodu definit fl-impenn legali partikolari. Il-float jew il-pagament bil-quddiem jintuża jew għall-fini li għalih kien ipprovdut matul il-perjodu definit fl-impenn legali jew inkella jitħallas lura – jekk il-benefiċjarju ma jsostnix l-ispejjeż eliġibbli, għandu l-obbligu li jrodd lura l-pagament ta’ prefinanzjament bil-quddiem lill-UE. B’hekk, prefinanzjament imħallas mhuwiex spiża definittiva sakemm ikunu ssodisfati l-kundizzjonijiet rilevanti u b’hekk dan jitniżżel bħala ass fuq il-karta bilanċjali tal-UE meta jsir il-pagament inizjali. L-ammont tal-ass ta’ prefinanzjament jitnaqqas (b’mod sħiħ jew parzjali) bl-aċċettazzjoni tal-ispejjeż eliġibbli u l-ammonti mroddija lura.

Ftit żmien wara l-pagament tal-prefinanzjament, tasal pretensjoni ta’ kost mill-korp rilevanti tal-UE sabiex tiġġustifika kif il-benefiċjarju nefaq l-ammont ta’ prefinanzjament skont l-impenn legali. Ir-ritmu ta’ dawn il-pretensjonijiet ta’ kost mibgħuta matul is-sena jvarja skont it-tip ta’ azzjoni li tkun qiegħda tiġi ffinanzjata u l-kundizzjonijiet, u mhux bilfors jaslu fi tmiem is-sena.

Il-kriterji ta’ eliġibilità huma definiti fl-att bażiku, fis-sejħiet għal proposta, f’dokumenti informattivi oħrajn għal benefiċjarji ta’ għotjiet u/jew fil-klawżoli kuntrattwali tal-ftehimiet ta’ għoti jew fid-deċiżjoni ta’ għoti. Wara l-analiżi, l-ammonti eliġibbli jittieħdu fl-ispejjeż u l-benefiċjarju jkun mgħarraf dwar kwalunkwe ammonti mhux eliġibbli.

4. ATTIVITAJIET TA’ GĦOTI U TEĦID B’SELF

Permezz tal-atti bażiċi li ġejjin mit-Trattat tal-UE, l-UE għandha s-setgħa li tadotta programmi ta’ teħid b’self sabiex timmobilizza r-riżorsi finanzjarji neċessarji sabiex tagħti assistenza finanzjarja lil Stati Membri u dawk li mhumiex Stati Membri. Il-Kummissjoni Ewropea, filwaqt li taġixxi f’isem l-UE, bħalissa topera tliet programmi ewlenin, il-Mekkaniżmu Ewropew ta’ Stabbilizzazzjoni Finanzjarja (EFSM), il-Bilanċ tal-ħlasijiet (BOP) u l-Assistenza Makrofinanzjarja (MFA), li bihom tista’ tagħti self u tiffinanzjahom billi toħroġ strumenti tad-dejn fis-swieq kapitali jew ma’ istituzzjonijiet finanzjarji. Peress li l-fondi miġbura huma operazzjonijiet dahar ma’ dahar, ma hemm l-ebda impatt dirett fuq il-baġit tal-UE, madankollu, minn perspettiva legali, is-servizz tad-dejn tat-teħid b’self jibqa’ l-obbligu tal-UE.

5. PROTEZZJONI TAL-BAĠIT TAL-UE: KORREZZJONIJIET FINANZJARJI U RKUPRI

Ir-Regolament Finanzjarju u leġiżlazzjoni oħra applikabbli, b’mod partikolari dik li tikkonċerna l-agrikoltura u l-politika ta’ koeżjoni, jagħtu d-dritt li jsiru verifiki fuq in-nefqa sa ħafna snin wara li tkun saret. Meta jinstabu żbalji, irregolaritajiet jew frodi, jiġu applikati rkupri jew korrezzjonijiet finanzjarji. Is-sejba ta’ żbalji, irregolaritajiet jew frodi u t-tiswija tagħhom huma l-aħħar stadju fit-tħaddim tas-sistemi ta’ kontroll, u huma essenzjali sabiex tintwera ġestjoni finanzjarja tajba.

Fil-każ ta’ għotjiet, l-eliġibilità tan-nefqa debitata lill-baġit hija verifikata mis-servizzi rilevanti tal-UE, jew fil-każ ta’ ġestjoni kondiviża, mill-Istati Membri, fuq il-bażi tad-dokumenti ta’ prova stipulati fil-leġiżlazzjoni applikabbli jew fil-kundizzjonijiet ta’ kull għotja. Bil-għan li tiġi ottimizzata r-relazzjoni bejn l-ispejjeż u l-benefiċċji tas-sistemi ta’ kontroll, il-verifiki fuq id-dokumenti ta’ prova għall-pretensjonijiet finali fil-ġestjoni diretta ċentralizzata għandhom tendenza li jkunu aktar intensi minn dawk fuq pretensjonijiet interim, u b’hekk jistgħu jsibu żbalji f’pagamenti interim li jiġu kkoreġuti bl-aġġustament tal-pagament finali. Barra minn hekk, l-UE u/jew l-Istat Membru għandhom l-obbligu li jivverifikaw l-integrità assoluta tad-dokumenti ta’ prova billi jagħmlu verifiki fil-bini tal-pretendent, matul l-implimentazzjoni tal-azzjoni ffinanzjata u/jew wara (ex-post). Hemm bosta proċeduri previsti fil-leġiżlazzjoni applikabbli għall-proċess ta’ ttrattar tal-iżbalji, l-irregolaritajiet jew il-frodi misjuba mill-Kummissjoni u mill-Istati Membri – fin-nota 6 tar-rapporti finanzjarji hija inkluża informazzjoni aktar dettaljata.

6. RAPPORTAR FINANZJARJU

Il-kontijiet annwali tal-UE jinvolvu żewġ partijiet separati iżda marbuta ma’ xulxin:

(a) Rapporti finanzjarji.

(b) Rapporti dwar l-implimentazzjoni tal-baġit, li jipprovdu rekord dettaljat tal-implimentazzjoni tal-baġit.

Il-kontijiet annwali huma adottati mill-Kummissjoni u ppreżentati lill-Qorti tal-Awdituri għall-awditjar u finalment lill-Parlament Ewropew u l-Kunsill bħala parti mill-proċess ta’ kwittanza.

Minbarra r-rapportar annwali ta’ hawn fuq, jitħejjew ukoll rapporti ta’ kull xahar dwar l-implimentazzjoni tal-baġit.

6.1 Rapporti finanzjarji

Hija r-responsabilità tal-Uffiċjal tal-Kontabilità tal-Kummissjoni li jħejji r-rapporti finanzjarji tal-UE u li jiżgura li jippreżentaw b’mod ġust il-pożizzjoni finali, ir-riżultat tal-operazzjonijiet u l-flussi tal-flus tal-UE fl-aspetti materjali kollha. Dawn jitfasslu skont ir-Regoli tal-Kontabilità tal-UE li huma bbażati fuq l-Istandards Kontabilistiċi Internazzjonali tas-Settur Pubbliku (IPSAS). Għal aktar informazzjoni, ara n-nota 1 tar-rapporti finanzjarji.

6.2 Kontijiet baġitarji

Hija r-responsabilità tal-Uffiċjal tal-Kontabilità tal-Kummissjoni li jħejji r-rapporti dwar l-implimentazzjoni tal-baġit kemm fuq bażi ta’ kull xahar kif ukoll annwali. Huwa biss il-baġit tal-Kummissjoni li fih approprjazzjonijiet amministrattivi u approprjazzjonijiet operatorji. L-Istituzzjonijiet l-oħrajn għandhom approprjazzjonijiet amministrattivi biss. Barra minn hekk, il-baġit jagħmel distinzjoni bejn żewġ tipi ta’ approprjazzjoni: approprjazzjonijiet mhux differenzjati u approprjazzjonijiet differenzjati. Approprjazzjonijiet mhux differenzjati jintużaw biex jiffinanzjaw operazzjonijiet ta’ natura annwali (li jikkonformaw mal-prinċipju ta’ annwalità). Approprjazzjonijiet differenzjati ddaħħlu sabiex jirrikonċiljaw il-prinċipju ta’ annwalità mal-bżonn li jiġu ġestiti operazzjonijiet pluriennali. Huma maħsuba sabiex ikopru primarjament operazzjonijiet pluriennali. Approprjazzjonijiet differenzjati jinqasmu f’approprjazzjonijiet ta’ impenn u ta’ pagament:

— approprjazzjonijiet ta’ impenn: ikopru l-ispiża totali tal-obbligi legali meħuda għas-sena finanzjarja attwali għal operazzjonijiet mifruxa fuq għadd ta’ snin. Madankollu, l-impenji baġitarji għal azzjonijiet li jestendu għal aktar minn sena finanzjarja waħda jistgħu jiġu disaggregati fuq bosta snin f’pagamenti akkont annwali.

— approprjazzjonijiet ta’ pagament: ikopru nefqa li ġejja minn impenji meħuda fis-sena finanzjarja attwali u/jew fi snin finanzjarji preċedenti.

Bl-introduzzjoni ta’ approprjazzjonijiet differenzjati, żviluppat lakuna bejn l-impenji meħuda u l-pagamenti li saru: din il-lakuna, li tikkorrispondi għal impenji pendenti, tirrappreżenta d-dewmien bejn meta jittieħdu l-impenji u meta jsiru l-pagamenti korrispondenti. Dan huwa magħruf bħala r-RAL (“Reste à Liquider”).

7. AWDITJAR U KWITTANZA

7.1 Awditjar

Il-kontijiet annwali u l-ġestjoni tar-riżorsi tal-UE huma awditjati mill-awditur estern tagħha, il-Qorti Ewropea tal-Awdituri, li tfassal rapport annwali għall-Parlament Ewropew u l-Kunsill. Il-kompitu ewlieni tal-Qorti huwa li twettaq awditjar estern u indipendenti tal-kontijiet annwali tal-UE. Bħala parti mill-attivitajiet tagħha, il-Qorti tal-Awdituri tipproduċi:

(1) rapport annwali dwar l-attivitajiet iffinanzjati mil-baġit ġenerali, b’dettalji dwar l-osservazzjonijiet tagħha fuq il-kontijiet annwali u t-tranżazzjonijiet sottostanti;

(2) opinjoni, ibbażata fuq l-awditjar tagħha u mogħtija fir-rapport annwali fil-forma ta’ dikjarazzjoni ta’ aċċertament, dwar (i) l-affidabilità tal-kontijiet u (ii) il-legalità u r-regolarità tat-tranżazzjonijiet sottostanti li jinvolvu kemm dħul miġbur minn persuni taxxabbli kif ukoll pagamenti lil benefiċjarji finali;

(3) rapporti speċjali li juru s-sejbiet tal-awditjar li jkopri oqsma speċifiċi.

7.2 Kwittanza

L-aħħar pass taċ-ċiklu tal-ħajja ta’ baġit huwa l-kwittanza tal-baġit għal sena finanzjarja partikolari. Il-Parlament Ewropew huwa l-awtorità tal-kwittanza fi ħdan l-UE. Dan ifisser li wara l-awditjar u l-finalizzazzjoni tal-kontijiet annwali, huwa f’idejn il-Kunsill li jirrakkomanda u mbagħad f’idejn il-Parlament Ewropew li jagħti kwittanza lill-Kummissjoni u korpi oħrajn tal-UE sabiex jimplimentaw il-baġit tal-UE għas-sena finanzjarja ta’ qabel. Din id-deċiżjoni hija bbażata fuq analiżi tal-kontijiet annwali, ir-rapport ta’ evalwazzjoni annwali tal-Kummissjoni u r-rapport annwali tal-Qorti tal-Awdituri u t-tweġibiet tal-Kummissjoni, u anki wara mistoqsijiet u talbiet għal aktar informazzjoni lill-Kummissjoni.

Il-kwittanza tirrappreżenta l-aspett politiku tal-kontroll estern tal-implimentazzjoni tal-baġit u hija d-deċiżjoni li biha l-Parlament Ewropew, li jaġixxi fuq rakkomandazzjoni mill-Kunsill, “jeħles” lill-Kummissjoni (u korpi oħrajn tal-UE) mir-responsabilità u l-ġestjoni ta’ baġit partikolari billi timmarka tmiem l-eżistenza ta’ dak il-baġit. Din il-proċedura ta’ kwittanza tista’ tipproduċi wieħed minn dawn it-tliet eżiti: l-għoti, il-posponiment jew iċ-ċaħda tal-kwittanza. Il-parti integrali tal-proċedura annwali ta’ kwittanza baġitarja fil-Parlament Ewropew hija s-smigħ mal-Kummissarji li jsirulhom mistoqsijiet mill-Membri tal-Kumitat għall-Kontroll tal-Baġit tal-Parlament Ewropew dwar l-oqsma politiċi taħt ir-responsabilità tagħhom. Ir-rapport finali ta’ kwittanza inkluża talba speċifika lill-Kummissjoni għal azzjoni jiġi adottat fi Plenarja. Ir-rakkomandazzjoni ta’ kwittanza tal-Kunsill hija adottata mill-ECOFIN. Kemm ir-rapport ta’ kwittanza tal-Parlament Ewropew kif ukoll ir-rakkomandazzjonijiet ta’ kwittanza tal-Kunsill huma soġġetti għal rapport ta’ segwitu li fih il-Kummissjoni tispjega l-azzjonijiet konkreti li ħadet biex timplimenta t-talbiet li saru mill-Parlament Ewropew u r-rakkomandazzjonijiet tal-Kunsill.

PARTI I

RAPPORTI FINANZJARJI KKONSOLIDATI U NOTI TA’ SPJEGA (1)

WERREJ

Karta Bilanċjali

Rapport tal-Introjtu

Rapport tal-Fluss tal-Flus

Dikjarazzjoni tal-Bidliet fl-Assi Netti

Noti għar-Rapporti Finanzjarji:

1. Politiki Kontabilistiċi Importanti

2. Noti għall-Karta Bilanċjali

3. Noti għar-Rapport tal-Introjtu

4. Noti għar-Rapport tal-Fluss tal-Flus

5. Assi u Obbligazzjonijiet Kontinġenti u Divulgazzjonijiet Importanti Oħrajn

6. Protezzjoni tal-Baġit tal-UE

7. Mekkaniżmi għall-Appoġġ Finanzjarju

8. Ġestjoni tar-Riskju Finanzjarju

9. Divulgazzjonijiet dwar Partijiet Relatati

10. Avvenimenti wara d-Data tal-Karta Bilanċjali

11. Kamp ta’ Applikazzjoni tal-Konsolidazzjoni

KARTA BILANĊJALI

EUR miljuni Nota 31.12.2012 31.12.2011 ASSI MHUX KURRENTI Assi intanġibbli 2.1 188 149 Proprjetà, impjant u tagħmir 2.2 5 978 5 071 Investimenti magħduda bl-użu tal-metodu tal-ekwità 2.3 392 374 Assi finanzjarji 2.4 62 311 43 672 Riċevibbli u rekuperabbli 2.5 564 289 Prefinanzjament 2.6 44 505 44 723 113 938 94 278 ASSI KURRENTI Inventarji 2.7 138 94 Assi finanzjarji 2.8 1 981 3 721 Riċevibbli u rekuperabbli 2.9 14 039 9 477 Prefinanzjament 2.10 13 238 11 007 Flus u ekwivalenti ta’ flus 2.11 10 674 18 935 40 070 43 234 ASSI TOTALI 154 008 137 512 OBBLIGAZZJONIJIET MHUX KURRENTI Pensjoni u benefiċċji oħrajn tal-impjegati 2.12 (42 503) (34 835) Provvedimenti 2.13 (1 258) (1 495) Obbligazzjonijiet finanzjarji 2.14 (57 232) (41 179) Obbligazzjonijiet oħrajn 2.15 (2 527) (2 059) (103 520) (79 568) OBBLIGAZZJONIJIET KURRENTI Provvedimenti 2.16 (806) (270) Obbligazzjonijiet finanzjarji 2.17 (15) (51) Pagabbli 2.18 (90 083) (91 473) (90 904) (91 794) OBBLIGAZZJONIJIET TOTALI (194 424) (171 362) ASSI NETTI (40 416) (33 850) Riżervi 2.19 4 061 3 608 Ammonti li għandhom jiġu eżerċitati mill-Istati Membri (2) 2.20 (44 477) (37 458) ASSI NETTI (40 416) (33 850)

RAPPORT TAL-INTROJTU

EUR miljuni Nota 2012 2011 DĦUL OPERATORJU Dħul minn riżorsi proprji u kontribuzzjonijiet 3.1 130 919 124 677 Dħul operatorju ieħor 3.2 6 826 5 376 137 745 130 053 SPEJJEŻ OPERATORJI Spejjeż amministrattivi 3.3 (9 320) (8 976) Spejjeż operatorji 3.4 (124 633) (123 778) (133 953) (132 754) BILANĊ POŻITTIV/(NEGATTIV) MINN ATTIVITAJIET OPERATORJI 3 792 (2 701) Dħul finanzjarju 3.5 2 157 1 491 Spejjeż finanzjarji 3.6 (1 942) (1 355) Ċaqliq fl-obbligazzjoni ta’ pensjoni u benefiċċji oħrajn tal-impjegati (8 846) 1 212 Sehem tad-defiċit nett ta’ impriżi konġunti u assoċjati 3.7 (490) (436) RIŻULTAT EKONOMIKU TAS-SENA (5 329) (1 789)

RAPPORT TAL-FLUSS TAL-FLUS

EUR miljuni Nota 2012 2011 Riżultat ekonomiku tas-sena (5 329) (1 789) Attivitajiet operatorji 4.2 Amortizzament 39 33 Deprezzament 405 361 (Żieda)/tnaqqis fis-self (16 062) (27 692) (Żieda)/tnaqqis fir-riċevibbli u rekuperabbli (4 837) 1 605 (Żieda)/tnaqqis fil-prefinanzjament (2 013) (1 534) (Żieda)/tnaqqis fl-inventarji (44) (3) Żieda/(tnaqqis) fil-provvedimenti 299 234 Żieda/(tnaqqis) fl-obbligazzjonijiet finanzjarji 16 017 27 781 Żieda/(tnaqqis) f’obbligazzjonijiet oħrajn 468 (45) Żieda/(tnaqqis) fil-pagabbli (1 390) 6 944 Bilanċ pożittiv tas-sena preċedenti meħud bħala dħul mhux fi flus (1 497) (4 539) Ċaqliq ieħor mhux ta’ flus 260 (75) Żieda/(tnaqqis) fl-obbligazzjoni ta’ pensjoni u benefiċċji tal-impjegati 7 668 (2 337) Attivitajiet ta’ investiment 4.3 (Żieda)/tnaqqis fl-assi intanġibbli u proprjetà, impjant u tagħmir (1 390) (693) (Żieda)/tnaqqis fl-investimenti magħduda bl-użu tal-metodu tal-ekwità (18) 118 (Żieda)/tnaqqis fl-assi finanzjarji disponibbli għall-bejgħ (837) (1 497) FLUSS TAL-FLUS NETT (8 261) (3 128) Żieda/(tnaqqis) netti fil-flus u ekwivalenti ta’ flus (8 261) (3 128) Flus u ekwivalenti ta’ flus fil-bidu tas-sena 2.11 18 935 22 063 Flus u ekwivalenti ta’ flus fi tmiem is-sena 2.11 10 674 18 935

DIKJARAZZJONI TAL-BIDLIET FL-ASSI NETTI

EUR miljuni Riżervi (A) Ammonti li għandhom jiġu eżerċitati mill-Istati Membri (B) Riżerva ta’ valur ġust Riżervi oħrajn Bilanċ Pożittiv/(Negattiv) Akkumulat Riżultat ekonomiku tas-sena BILANĊ FIL-31.12.2010 (61) 3 545 (48 163) 17 232 (27 447) Ċaqliq fir-riżerva tal-Fond ta’ Garanzija 165 (165) 0 Ċaqliq fil-valur ġust (47) (47) Oħrajn 2 (30) (28) Allokazzjoni tar-riżultat ekonomiku 2010 4 17 228 (17 232) 0 Riżultat tal-baġit 2010 kreditat lill-Istati Membri (4 539) (4 539) Riżultat ekonomiku tas-sena (1 789) (1 789) BILANĊ FIL-31.12.2011 (108) 3 716 (35 669) (1 789) (33 850) Ċaqliq fir-riżerva tal-Fond ta’ Garanzija 168 (168) 0 Ċaqliq fil-valur ġust 258 258 Oħrajn 21 (19) 2 Allokazzjoni tar-riżultat ekonomiku 2011 6 (1 795) 1 789 0 Riżultat tal-baġit 2011 kreditat lill-Istati Membri (1 497) (1 497) Riżultat ekonomiku tas-sena (5 329) (5 329) BILANĊ FIL-31.12.2012 150 3 911 (39 148) (5 329) (40 416)

NOTI GĦAR-RAPPORTI FINANZJARJI

1. POLITIKI KONTABILISTIĊI IMPORTANTI

1.1 BAŻI LEGALI U REGOLI DWAR IL-KONTABILITÀ

Il-kontijiet tal-Unjoni Ewropea (EU) jinżammu skont ir-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 (3), dwar ir-regoli finanzjarji applikabbli għall-baġit ġenerali tal-Unjoni (minn hawn ’il quddiem imsejjaħ ir-’Regolament Finanzjarju’) u r-Regolament ta’ Delega tal-Kummissjoni (UE) Nru 1268/2012 tad-29 ta’ Ottubru 2012 (4) li jistabbilixxi regoli dettaljati ta’ applikazzjoni ta’ dan ir-Regolament Finanzjarju.

Skont l-Artikolu 143 tar-Regolament Finanzjarju, l-UE tħejji r-rapporti finanzjarji tagħha fuq il-bażi ta’ regoli dwar il-kontabilità bbażata fuq id-dovuti li huma bbażati fuq l-Istandards Kontabilistiċi Internazzjonali tas-Settur Pubbliku (IPSAS). Dawn ir-regoli dwar il-kontabilità, adottati mill-Uffiċjal tal-Kontabilità tal-Kummissjoni, iridu jiġu applikati mill-istituzzjonijiet u l-korpi kollha tal-UE li jaqgħu fi ħdan il-kamp ta’ applikazzjoni tal-konsolidazzjoni sabiex jiġi stabbilit sett uniformi ta’ regoli għall-kontabilità, il-valwazzjoni u l-preżentazzjoni tal-kontijiet bil-għan li jiġi armonizzat il-proċess għat-tfassil tar-rapporti finanzjarji u l-konsolidazzjoni. Il-kontijiet jinżammu f’Euro fuq il-bażi tas-sena kalendarja.

1.2 PRINĊIPJI TAL-KONTABILITÀ

L-għan tar-rapporti finanzjarji huwa li jipprovdu informazzjoni dwar il-pożizzjoni finanzjarja, il-prestazzjoni u l-flussi tal-flus ta’ entità li hija utli għal firxa wiesgħa ta’ utenti. Għall-UE bħala entità tas-settur pubbliku, l-għanijiet huma b’mod aktar speċifiku sabiex jipprovdu informazzjoni utli għat-teħid ta’ deċiżjonijiet, u sabiex tintwera r-responsabilità tal-entità għar-riżorsi inkarigati lilha. U huwa b’dawn il-kunsiderazzjonijiet dwar l-għanijiet li tfassal dan id-dokument.

Il-kunsiderazzjonijiet ġenerali (jew prinċipji kontabilistiċi) li għandhom jiġu segwiti meta jitħejjew ir-rapporti finanzjarji huma stabbiliti fir-regola kontabilistika 2 tal-UE u huma l-istess bħal dawk deskritti fl-IPSAS 1, jiġifieri: preżentazzjoni ġusta, bażi tad-dovuti, negozju avvjat, konsistenza tal-preżentazzjoni, aggregazzjoni, tpaċija u informazzjoni kumparattiva.

It-tħejjija tar-rapporti finanzjarji skont ir-regoli u l-prinċipji msemmija hawn fuq teħtieġ li l-maniġment joħroġ stimi li jaffettwaw l-ammonti rrapportati ta’ ċerti entrati fil-karta bilanċjali u rapport tal-introjtu, kif ukoll id-divulgazzjonijiet ta’ assi u obbligazzjonijiet kontinġenti.

1.3 KONSOLIDAZZJONI

Kamp ta’ applikazzjoni tal-konsolidazzjoni

Ir-rapporti finanzjarji kkonsolidati tal-UE jinvolvu l-entitajiet (istituzzjonijiet u aġenziji) kontrollati importanti kollha, l-assoċjati u l-impriżi konġunti, li huma 51 entità kkontrollata, 5 impriżi konġunti u 4 assoċjati. Il-lista sħiħa ta’ entitajiet ikkonsolidati hija indikata fin-nota 11.1. Meta wieħed iqabbel mal-2011, il-kamp ta’ applikazzjoni tal-konsolidazzjoni ġie estiż b’entità (aġenzija) ikkontrollata waħda. L-impatt taż-żidiet fuq ir-rapporti finanzjarji kkonsolidati mhuwiex materjali.

Entitajiet ikkontrollati

Id-deċiżjoni ta’ inklużjoni ta’ entità fil-kamp ta’ applikazzjoni tal-konsolidazzjoni hija bbażata fuq il-kunċett ta’ kontroll. L-entitajiet ikkontrollati kollha huma entitajiet li fuqhom l-UE għandha, b’mod dirett jew indirett, is-setgħa li tirregola l-politiki finanzjarji u operattivi sabiex tkun tista’ tibbenefika mill-attivitajiet ta’ dawn l-entitajiet. Din is-setgħa trid tkun eżerċitabbli minnufih. L-entitajiet ikkontrollati huma kkonsolidati bis-sħiħ. Il-konsolidazzjoni tibda fl-ewwel data li fiha jeżisti kontroll, u tintemm meta ma jibqax jeżisti dan il-kontroll.

L-aktar indikaturi komuni ta’ kontroll fi ħdan l-UE huma: il-ħolqien tal-entità permezz ta’ trattati fundaturi jew leġiżlazzjoni sekondarja, il-finanzjament tal-entità mill-baġit ġenerali, l-eżistenza tad-drittijiet tal-vot fil-korpi ta’ governanza, l-awditjar mill-Qorti Ewropea tal-Awdituri u l-kwittanza mill-Parlament Ewropew. Jidher biċ-ċar li hemm bżonn issir valutazzjoni għal kull entità sabiex jiġi deċiż dwar jekk kriterju minnhom jew il-kriterji kollha elenkati hawn fuq humiex biżżejjed biex jattivaw kontroll.

B’dan l-approċċ, l-istituzzjonijiet tal-UE (minbarra l-BĊE) u l-aġenziji (ħlief l-aġenziji ta’ dak li kien it-tieni pilastru) jitqiesu li huma taħt il-kontroll eżekuttiv tal-UE u b’hekk huma inklużi fil-kamp ta’ applikazzjoni tal-konsolidazzjoni. Barra minn hekk, anki l-Komunità Ewropea tal-Faħam u l-Azzar f’Likwidazzjoni (KEFA) titqies bħala entità kkontrollata.

It-tranżazzjonijiet materjali interkorporattivi kollha u l-bilanċi bejn entitajiet ikkontrollati mill-UE huma eliminati, filwaqt li l-qligħ u t-telf mhux realizzati fuq tranżazzjonijiet bejn entitajiet mhumiex materjali u għaldaqstant ma ġewx eliminati.

Impriżi konġunti

Impriża konġunta hija ftehim kuntrattwali li fih l-UE u parti oħra jew aktar (l-“imprendituri”) iwettqu attività ekonomika li hija soġġetta għal kontroll konġunt. Il-kontroll konġunt huwa qsim maqbul b’kuntratt ta’ kontroll, direttament jew indirettament, fuq attività li tinkorpora potenzjal ta’ servizz.

Il-parteċipazzjonijiet f’impriżi konġunti jingħaddu billi jintuża l-metodu tal-ekwità rikonoxxut inizjalment daqs il-kost. L-interess tal-UE fir-riżultati tal-entitajiet ikkontrollati b’mod konġunt tagħha huwa rikonoxxut fir-rapport tal-introjtu, u l-interess tagħha fiċ-ċaqliq fir-riżervi huwa rikonoxxut fir-riżervi. Il-kost inizjali flimkien maċ-ċaqliq kollu (kontribuzzjonijiet oħrajn, sehem tar-riżultati ekonomiċi u ċaqliq tar-riżerva, indebolimenti, u dividendi) jagħtu l-valur skont il-kotba tal-impriża konġunta fil-kontijiet fid-data tal-karta bilanċjali.

Il-qligħ u t-telf mhux realizzat fuq tranżazzjonijiet bejn l-UE u l-entitajiet ikkontrollati b’mod konġunt tagħha mhumiex materjali u għaldaqstant ma ġewx eliminati. Il-politiki kontabilistiċi tal-impriżi konġunti jistgħu jvarjaw min dawk adotatti mill-UE għal tranżazzjonijiet simili u avvenimenti f’ċirkostanzi simili.

Assoċjati

L-assoċjati huma entitajiet li fuqhom l-EU għandha, b’mod dirett jew indirett, influwenza importanti iżda mhux kontroll. Wieħed jassumi li tingħata influwenza importanti jekk l-UE jkollha b’mod dirett jew indirett 20 % jew aktar mid-drittijiet tal-vot.

Il-parteċipazzjonijiet f’assoċjati jingħaddu billi jintuża l-metodu tal-ekwità, fil-bidu rikonoxxut daqs il-kost. Is-sehem tal-UE mir-riżultati tal-assoċjati tagħha huwa rikonoxxut fir-rapport tal-introjtu, u s-sehem tagħha taċ-ċaqliq fir-riżervi huwa rikonoxxut fir-riżervi. Il-kost inizjali flimkien maċ-ċaqliq kollu (kontribuzzjonijiet oħrajn, sehem tar-riżultati ekonomiċi u ċaqliq tar-riżerva, indebolimenti, u dividendi) jagħtu l-valur skont il-kotba tal-impriża konġunta fil-kontijiet fid-data tal-karta bilanċjali. Id-distribuzzjonijiet irċevuti minn assoċjat inaqqsu l-ammont riportat tal-ass. Il-qligħ u t-telf mhux realizzat fuq tranżazzjonijiet bejn l-UE u l-assoċjati tagħha mhumiex materjali u għaldaqstant ma ġewx eliminati.

Il-politiki kontabilistiċi tal-assoċjati jistgħu jvarjaw minn dawk adottati mill-UE għal tranżazzjonijiet simili u avvenimenti f’ċirkostanzi simili. F’każijiet li fihom l-UE jkollha 20 % jew aktar minn fond kapitali tal-investiment, ma tfittix li teżerċita influwenza importanti. Għalhekk, dawn il-fondi huma ttrattati bħala strumenti finanzjarji u huma kategorizzati bħala assi finanzjarji disponibbli għall-bejgħ.

Entitajiet mhux ikkonsolidati li l-fondi tagħhom huma ġestiti mill-Kummissjoni

Il-fondi tal-Iskema tal-Assigurazzjoni tal-Mard għall-persunal tal-UE, il-Fond Ewropew għall-Iżvilupp u l-Fond ta’ Garanzija tal-Parteċipant huma mmexxija mill-Kummissjoni f’isimhom, madankollu, peress li dawn l-entitajiet mhumiex ikkontrollati mill-UE, dawn mhumiex ikkonsolidati fil-kontijiet tagħha – ara n-nota 11.2 għal aktar dettalji dwar l-ammonti kkonċernati.

1.4 BAŻI TAT-TĦEJJIJA

1.4.1 Munita u bażi għall-konverżjoni

Munita funzjonali u tar-rapportar

Ir-rapporti finanzjarji huma ppreżentati f’miljuni ta’ euro, bl-euro li hija l-munita funzjonali u ta’ rapportar tal-UE.

Tranżazzjonijiet u bilanċi

Tranżazzjonijiet f’muniti barranin jinqelbu f’euro billi jintużaw ir-rati tal-kambju prevalenti fid-dati tat-tranżazzjonijiet. Il-qligħ u t-telf tal-kambju li jirriżultaw mis-saldu ta’ tranżazzjonijiet f’muniti barranin u mill-qlib bir-rati tal-imgħax fi tmiem is-sena ta’ assi u obbligazzjonijiet monetarji denominati f’muniti barranin huma rikonoxxuti fir-rapport tal-introjtu.

Metodi ta’ konverżjoni differenti japplikaw għal proprjetà, impjant u tagħmir u assi intanġibbli, li jżommu l-valur tagħhom f’euro bir-rata li tkun ġiet applikata fid-data meta nxtraw.

Il-bilanċi ta’ tmiem is-sena ta’ assi u obbligazzjonijiet monetarji denominati f’muniti barranin jinbidlu f’euro fuq il-bażi tar-rati tal-kambju li japplikaw fil-31 ta’ Diċembru:

Rati tal-Kambju tal-EURO

Munita 31.12.2012 31.12.2011 BGN 1,9558 1,9558 CZK 25,1510 25,7870 DKK 7,4610 7,4342 GBP 0,8161 0,8353 HUF 292,3000 314,5800 LVL 0,6977 0,6995 LTL 3,4528 3,4528 PLN 4,0740 4,4580 RON 4,4445 4,3233 SEK 8,5820 8,9120 CHF 1,2072 1,2156 JPY 113,6100 100,2000 USD 1,3194 1,2939

Bidliet fil-valur ġust tal-istrumenti finanzjarji monetarji denominati f’munita barranija u kklassifikati bħala disponibbli għall-bejgħ li huma relatati ma’ differenza fil-qlib huma rikonoxxuti fir-rapport tal-introjtu. Id-differenzi fil-qlib fuq assi finanzjarji u obbligazzjonijiet mhux monetarji miżmuma b’valur ġust permezz ta’ profitt jew telf huma rikonoxxuti fir-rapport tal-introjtu. Id-differenzi fil-qlib fuq strumenti finanzjarji mhux monetarji kklassifikati bħala disponibbli għall-bejgħ huma inklużi fir-riżerva ta’ valur ġust.

1.4.2 Użu ta’ stimi

Skont IPSAS u prinċipji kontabilistiċi aċċettati b’mod ġenerali, ir-rapporti finanzjarji bilfors jinkludu ammonti bbażati fuq stimi u suppożizzjonijiet mill-maniġment ibbażati fuq l-aktar informazzjoni affidabbli għad-dispożizzjoni. Stimi importanti jinkludu, iżda mhumiex limitati għal, ammonti għal obbligazzjonijiet ta’ benefiċċju tal-impjegati, provvedimenti, riskju finanzjarju fuq inventarji u riċievibbli tal-kontijiet, dħul u allokazzjonijiet dovuti, assi u obbligazzjonijiet kontinġenti, u l-grad ta’ indeboliment ta’ assi intanġibbli u proprjetà, impjant u tagħmir. Ir-riżultati reali jistgħu jvarjaw minn dawk l-istimi. Il-bidliet fl-istimi huma riflessi fil-perjodu li fih ikunu magħrufa.

1.5 KARTA BILANĊJALI

1.5.1 Assi intanġibbli

Il-liċenzji tal-kompjuter mixtrija huma ddikjarati bil-kost storiku li minnu jitnaqqas it-telf akkumulat minn amortizzament u indeboliment. L-assi huma amortizzati fuq bażi lineari fuq il-ħajjiet utli stmati tagħhom. Assi intanġibbli żviluppati internament huma kapitalizzati meta jkunu ssodisfati l-kriterji rilevanti tar-regoli kontabilistiċi tal-UE. Il-kostijiet kapitalizzabbli jinkludu l-ispejjeż direttament attribwibbli kollha neċessarji sabiex jinħoloq, jiġi prodott u jitħejja l-ass sabiex ikun jista’ jopera bil-mod maħsub mill-maniġment. Il-kostijiet assoċjati mal-attivitajiet ta’ riċerka, kostijiet tal-iżvilupp mhux kapitalizzabbli u kostijiet ta’ manutenzjoni huma rikonoxxuti bħala kostijiet kif sostnuti.

1.5.2 Proprjetà, impjant u tagħmir

Il-proprjetajiet, l-impjanti u t-tagħmir kollu huwa ddikjarat bil-kost storiku li minnu jitnaqqas it-telf akkumulat minn deprezzament u indeboliment. Il-kost storiku jinkludi n-nefqa li hija direttament attribwibbli għax-xiri jew il-bini tal-ass.

Il-kostijiet sussegwenti huma inklużi fl-ammont riportabbli tal-ass jew rikonoxxuti bħala ass separat, kif xieraq, biss meta jkun probabbli li l-benefiċċji ekonomiċi fil-ġejjieni jew il-potenzjal tas-servizz assoċjat mal-entrata sejrin imorru lejn l-UE u l-kost tiegħu jista’ jitkejjel b’mod affidabbli. Il-kostijiet ta’ tiswija u manutenzjoni huma debitati lir-rapport tal-introjtu matul il-perjodu finanzjarju li jseħħu fih.

Art u opri tal-arti mhumiex deprezzati peress li jitqiesu li għandhom ħajja utli indefinita. L-assi li qegħdin jinbnew mhumiex deprezzati peress li dawn l-assi għadhom mhumiex disponibbli sabiex jintużaw. Id-deprezzament fuq assi oħrajn huwa kkalkolat billi jintuża l-metodu tal-linja dritta sabiex il-kost tagħhom jiġu allokat għall-valuri residwi tagħhom matul il-ħajjiet utli stmati tagħhom, kif ġej:

Tip ta’ ass Rata ta’ deprezzament lineari Bini 4 % Impjant, makkinarju u tagħmir 10 % sa 25 % Għamara 10 % sa 25 % Partijiet fissi u fittings 10 % sa 33 % Vetturi 25 % Ħardwer tal-kompjuter 25 % Assi tanġibbli oħrajn 10 % sa 33 %

Il-qligħ u t-telf fuq disponimenti huma ddeterminati billi jitqabbel ir-rikavat neqes l-ispejjeż tal-bejgħ mal-ammont riportat tal-ass dispost u huma inklużi fir-rapport tal-introjtu.

Kirjiet

Il-kirjiet ta’ assi tanġibbli, meta l-UE jkollha sostanzjalment ir-riskji u l-benefiċċji kollha tas-sjieda, huma klassifikati bħala kirjiet finanzjarji. Il-kirjiet finanzjarji huma kapitalizzati fil-bidu tal-kirja bl-inferjuri tal-valur ġust tal-ass mikri u l-valur preżenti tal-pagamenti minimi tal-kirja. Kull pagament tal-kirja huwa allokat bejn l-allokazzjonijiet tal-obbligazzjoni u finanzjarji sabiex tinkiseb rata kostanti fuq il-bilanċ fnianzjarju pendenti. L-obbligi tal-kirja, netti mill-ħlasijiet finanzjarji, huma inklużi f’obbligazzjonijiet oħrajn (mhux kurrenti u kurrenti). L-element tal-imgħax tal-kost tal-finanzjament huwa ddebitat lir-rapport tal-introjtu matul il-perjodu tal-kirja sabiex tiġi prodotta rata tal-imgħax perjodika kostanti fuq il-bilanċ li jifdal tal-obbligazzjoni għal kull perjodu. L-assi miżmuma taħt kirjiet finanzjarji huma deprezzati matul l-iqsar ħajja utli tal-assi u t-terminu tal-kirja.

Kirjiet li fihom il-lokatur iżomm sehem importanti tar-riskji u l-benefiċċji inerenti għas-sjieda huma klassifikati bħala kirjiet operatorji. Il-ħlasijiet li jsiru skont kirjiet operatorji huma ddebitati lir-rapport tal-introjtu fuq bażi lineari tul il-perjodu tal-kirja.

1.5.3 Indeboliment ta’ assi mhux finanzjarji

L-assi li għandhom ħajja utli indefinita mhumiex soġġetti għal amortizzament/deprezzament u huma ttestjati kull sena għal indeboliment. L-assi li huma soġġetti għal amortizzament/deprezzament huma riveduti għal indeboliment kull meta avvenimenti jew bidliet fiċ-ċirkostanzi jindikaw li l-ammont riportat jista’ ma jkunx rekuperabbli. Telf minn indeboliment huwa rikonoxxut għall-ammont li bih l-ammont riportat tal-ass jaqbeż l-ammont rekuperabbli tiegħu. L-ammont rekuperabbli huwa l-ogħla ta’ valur ġust ta’ ass li minnu jitnaqqsu l-kostijiet biex jinbiegħ u l-valur tiegħu fl-użu.

Il-valuri residwi u l-ħajjiet utli ta’ assi intanġibbli u proprjetà, impjant u tagħmir huma riveduti u, jekk ikun hemm bżonn, aġġustati tal-anqas darba fis-sena. Ammont riportat ta’ ass jitniżżel fil-valur minnufih għall-ammont rekuperabbli tiegħu jekk l-ammont riportat tal-ass huwa akbar mill-ammont rekuperabbli stmat tiegħu. Jekk ir-raġunijiet għall-indebolimenti rikonoxxuti fis-snin preċedenti ma jibqgħux japplikaw, it-telf minn indeboliment jitreġġa’ lura kif xieraq.

1.5.4 Investimenti

Parteċipazzjonijiet f’Assoċjati u Impriżi Konġunti

Il-parteċipazzjonijiet f’assoċjati u impriżi konġunti jingħaddu billi jintuża l-metodu tal-ekwità. Il-kostijiet tal-ekwità huma aġġustati biex jirriflettu s-sehem taż-żidiet jew it-tnaqqis fl-assi netti tal-assoċjati u l-impriżi konġunti li huma attribwibbli għall-UE wara rikonoxximent inizjali jekk hemm indikazzjonijiet ta’ indeboliment u jitniżżlu fil-valur sal-anqas ammont rekuperabbli jekk ikun meħtieġ. L-ammont rekuperabbli huwa ddeterminat kif spjegat f’1.5.3. Jekk ir-raġuni għall-indeboliment ma tibqax tapplika f’data aktar tard, it-telf minn indeboliment jitreġġa’ lura għall-ammont riportat li kien ikun determinat li kieku ma ġie rikonoxxut l-ebda telf minn indeboliment.

Investimenti f’Fondi tal-Kapital ta’ Riskju

Investimenti f’Fondi tal-Kapital ta’ Riskju huma kklassifikati bħala assi finanzjarji disponibbli għall-bejgħ (ara 1.5.5) u b’hekk, huma riportati bil-valur ġust bil-qligħ u t-telf li ġej minn bidliet fil-valur ġust (inklużi differenzi tal-qlib) rikonoxxuti fir-riżerva ta’ valur ġust.

Peress li ma għandhomx prezz tas-suq ikkwotat f’suq attiv, l-investimenti fil-Fondi tal-Kapital ta’ Riskju huma vvalutati fuq bażi ta’ linja b’linja bl-anqas spiża jew valur nett attribwibbli tal-assi (“NAV”). Qligħ mhux realizzat li ġej mill-kejl tal-valur ġust huwa rikonoxxut permezz ta’ riżervi u telf mhux realizzat huwa valutat għal indeboliment sabiex jiġi ddeterminat jekk huwiex rikonoxxut bħala telf minn indeboliment fir-rapport tal-introjtu jew bħala bidliet fir-riżerva ta’ valur ġust.

1.5.5 Assi finanzjarji

Klassifikazzjoni

L-UE tikklassifika l-assi finanzjarji tagħha fil-kategoriji li ġejjin: assi finanzjarji bil-valur ġust permezz ta’ profitt jew telf; telf u riċevibbli; investimenti miżmuma sal-maturità; u assi finanzjarji disponibbli għall-bejgħ. Il-klassifikazzjoni tal-istrumenti finanzjarji hija ddeterminata bir-rikonoxximent inizjali u terġa’ tiġi evalwata f’kull data tal-karta bilanċjali.

(i) Assi finanzjarji bil-valur ġust permezz ta’ profitt jew telf

Ass finanzjarju huwa kklassifikat f’din il-kategorija jekk dan jinxtara primarjament għall-fini ta’ bejgħ fit-terminu qasir jew jekk hekk tkun għażlet l-UE. Anki d-derivati huma kategorizzati f’din il-kategorija. L-assi f’din il-kategorija huma klassifikati bħala assi kurrenti jekk huma mistennija jkunu realizzati fi żmien 12-il xahar mid-data tal-karta bilanċjali.

(ii) Self u riċevibbli

Is-self u riċevibbli huma assi finanzjarji mhux derivati b’pagamenti fissi jew determinabbli li mhumiex ikkwotati f’suq attiv. Ifeġġu meta l-UE tipprovdi flus, prodotti jew servizzi direttament lil debitur bla intenzjoni ta’ negozjar tar-riċevibbli. Huma inklużi fl-assi mhux kurrenti, ħlief għal maturitajiet fi żmien 12-il xahar mid-data tal-karta bilanċjali.

(iii) Investimenti miżmuma sal-maturità

L-investimenti miżmuma sal-maturità huma assi finanzjarji mhux derivati b’pagamenti fissi jew determinabbli u maturitajiet fissi li l-UE għandha l-intenzjoni u l-ħila pożittiva li żżomm sal-maturità. Matul din is-sena finanzjarja, l-UE ma żammitx xi investiment f’din il-kategorija.

(iv) Assi finanzjarji disponibbli għall-bejgħ

L-assi finanzjarji disponibbli għall-bejgħ huma mhux derivati li jew jitqiegħdu f’din il-kategorija jew inkella mhumiex klassifikati f’xi waħda mill-kategoriji l-oħrajn. Huma klassifikati jew bħala assi kurrenti jew inkella assi mhux kurrenti, skont il-perjodu ta’ żmien li fih l-UE tistenna li tiddisponi minnhom, li normalment ikun il-maturità li jkun fadal fid-data tal-karta bilanċjali. Anki investimenti f’entitajiet mhux ikkonsolidati u investimenti oħrajn tal-ekwità (eż. Operazzjonijiet tal-Kapital ta’ Riskju) li mhumiex magħduda billi jintuża l-metodu tal-ekwità huma kklassifikati bħala assi finanzjarji disponibbli għall-bejgħ.

Kejl u rikonoxximent inizjali

Ix-xirjiet jew il-bejgħ ta’ assi finanzjarji bil-valur ġust permezz ta’ profitt jew telf, miżmuma sal-maturità u disponibbli għall-bejgħ huma rikonoxxuti fid-data tan-negozju – id-data li fiha l-UE tieħu l-impenn li tixtri jew tbiegħ l-ass. Is-self huwa rikonoxxut meta l-flus ikunu avvanzati lill-mutwatarji. L-istrumenti finanzjarji huma inizjalment rikonoxxuti bil-valur ġust. Għall-assi finanzjarji kollha mhux riportati bil-valur ġust permezz ta’ profitt jew telf, jiżdiedu l-kostijiet tat-tranżazzjonijiet mal-valur ġust fir-rikonoxximent inizjali. L-assi finanzjarji riportati bil-valur ġust permezz ta’ profitt jew telf huma inizjalment rikonoxxuti bil-valur ġust u kostijiet tat-tranżazzjoni jiġu ddebitati fir-rapport tal-introjtu.

Normalment, il-valur ġust ta’ ass finanzjarju fir-rikonoxximent huwa l-prezz tat-tranżazzjoni (jiġifieri l-valur ġust tal-konsiderazzjoni riċevuta). Madankollu, meta jingħata self fit-tul li ma jkollu ebda mgħax jew imgħax taħt il-kundizzjonijiet tas-suq, il-valur ġust tiegħu jista’ jkun stmat bil-valur preżenti tar-riċevuti ta’ flus kollha fil-ġejjieni skontati billi tintuża r-rata tal-imgħax tas-suq prevalenti għal strument simili bi klassifikazzjoni tal-kreditu simili.

Self mogħti fuq fondi meħuda b’self jitkejjel bl-ammont nominali tiegħu, li jitqies li huwa l-valur ġust tas-self. Ir-raġunament għal dan huwa kif ġej:

— L-“ambjent tas-suq” għall-għoti b’self mill-UE huwa ferm speċifiku u differenti mis-suq kapitali użat biex jinħarġu bonds kummerċjali jew tal-gvern. Peress li l-mutwanti f’dawn is-swieq għandhom l-opportunità li jagħżlu investimenti alternattivi, il-possibilità ta’ opportunità tiddaħħal fil-kalkolu tal-prezzijiet tas-suq. Madankollu, din l-opportunità għal strumenti alternattivi ma teżistix għall-UE li mhijiex awtorizzata tinvesti flus fis-swieq kapitali; tieħu biss b’self fondi għall-fini ta’ għoti b’self bl-istess rata. Dan ifisser li ma hemm l-ebda għażla alternattiva ta’ għoti b’self jew investiment disponibbli għall-UE għas-somom meħuda b’self. B’hekk, ma hemm l-ebda kost ta’ opportunità mitlufa u għalhekk ma hemmx bażi ta’ paragun mar-rati tas-suq. Fil-fatt, l-operazzjoni nnifisha ta’ għoti b’self tal-UE tirrappreżenta s-suq. Essenzjalment, peress li l-“għażla” tal-kost ta’ opportunità mitlufa mhijiex applikabbli, il-prezz tas-suq ma jirriflettix b’mod ġust is-sustanza tat-tranżazzjonijiet ta’ għoti b’self tal-UE. Għaldaqstant, mhuwiex xieraq li jiġi ddeterminat il-valur ġust tal-għoti b’self tal-UE b’referenza għal bonds kummerċjali jew tal-gvern.

— Barra minn hekk, peress li ma hemm l-ebda suq attiv jew tranżazzjonijiet simili ma’ xiex isir paragun, ir-rata tal-imgħax li għandha tintuża mill-UE għas-sejbien tal-valur ġust għall-operazzjonijiet ta’ għoti b’self tagħha skont l-EFSM, il-BOP u self ieħor bħal dawn, għandha tkun ir-rata tal-imgħax mitluba.

— Barra minn hekk, għal dan is-self, hemm effetti kumpensatorji bejn l-għoti u t-teħid b’self minħabba l-karattru ta’ dahar ma’ dahar tagħhom. B’hekk, l-imgħax effettiv gaħs-self huwa daqs ir-rata effettiva tal-imgħax għat-teħid b’self relatat. Il-kostijiet tat-tranżazzjoni sostnuti mill-UE li mbagħad jerġgħu jintalbu lill-benefiċjarju tas-self huma rikonxxuti direttament fir-rapport tal-introjtu.

Ir-rikonoxximent tal-istrumenti finanzjarji jiġi rtirat meta jiskadu jew jiġu ttrasferiti d-drittijiet ta’ riċevuta tal-flussi ta’ flus mill-investimenti u l-UE tkun ittrasferixxiet b’mod sostanzjali r-riskji u l-benefiċċji tas-sjieda kollha.

Kejl sussegwenti

(i) Imbagħad, l-assi finanzjarji bil-valur ġust permezz ta’ profitt jew telf jiġu riportati bil-valur ġust. Qligħ u telf li ġej minn bidliet fil-valur ġust tal-kategorija ta’ ‘strumenti finanzjarji bil-valur ġust permezz ta’ profitt jew telf’ huma inklużi fir-rapport tal-introjtu fil-perjodu li jseħħu fih.

(ii) Is-self u r-riċevibbli u l-investimenti miżmuma sal-maturità huma riportati bil-kost amortizzat billi jintuża l-metodu effettiv tal-imgħax. Fil-każ ta’ self mogħti fuq fondi meħuda b’self, l-istess rata effettiva tal-imgħax tkun applikata kemm għall-għoti kif ukoll għat-teħid b’self peress li dan is-self ikollu l-karatteristiċi ta’ ‘operazzjonijiet dahar ma’ dahar’ u d-differenzi bejn is-self u l-kundizzjonijiet u l-ammonti tal-għoti b’self mhumiex materjali. Il-kostijiet tat-tranżazzjoni sostnuti mill-UE li mbagħad jerġgħu jintalbu lill-benefiċjarju tas-self huma rikonoxxuti direttament fir-rapport tal-introjtu.

(iii) Miżmuma sal-maturità – bħalissa l-UE mhijiex iżżomm l-ebda investimenti miżmuma sal-maturità.

(iv) Imbagħad, l-assi finanzjarji disponibbli għall-bejgħ jiġu riportati bil-valur ġust. Il-qligħ u t-telf li ġejjin minn bidliet fil-valur ġust tal-assi finanzjarji disponibbli għall-bejgħ huma rikonoxxuti fir-riżerva ta’ valur ġust. Meta l-assi kklassifikati bħala assi finanzjarji disponibbli għall-bejgħ jinbiegħu jew ikunu danneġġati, l-aġġustamenti kumulattivi fil-valur ġust li qabel kienu rikonoxxuti fir-riżerva ta’ valur ġust huma rikonoxxuti fir-rapport tal-introjtu. L-imgħax fuq assi finanzjarji disponibbli għall-bejgħ ikkalkolat billi jintuża l-metodu tal-imgħax effettiv huwa rikonoxxut fir-rapport tal-introjtu. Id-dividendi fuq strumenti azzjonarji disponibbli għall-bejgħ huma rikonoxxuti meta jiġi stabbilit id-dritt li l-UE tirċievi pagament. Il-valuri ġusti ta’ investimenti kkwotati fi swieq attivi huma bbażati fuq prezzijiet tal-offerta attwali. Jekk is-suq għal ass finanzjarju ma jkunx attiv (u għal titoli mhux ikkwotati), l-UE tistabbilixxi valur ġust billi tuża tekniki ta’ valwazzjoni. Dawn jinkludu l-użu ta’ tranżazzjonijiet distakkati riċenti, referenza għal strumenti oħrajn li sostanzjalment huma l-istess, analiżi tal-fluss tal-flus skontat, mudelli tal-ipprezzar tal-opzjoni u tekniki ta’ valwazzjoni oħrajn użati spiss mill-parteċipanti fis-suq. F’każijiet li fihom il-valur ġust tal-investimenti fi strumenti azzjonarji li ma għandhomx prezz tas-suq ikkwotat f’suq attiv ma jistax jitkejjel b’mod affidabbli, dawn l-investimenti jiġu valwati bil-kost li minnu jitnaqqas it-telf minn indeboliment.

Indeboliment ta’ assi finanzjarji

L-UE tivvaluta f’kull data tal-karta bilanċjali jekk hemmx evidenza oġġettiva li ass finanzjarju huwa indebolit. Ass finanzjarju jkun indebolit u telf minn indeboliment ikun sostnut jekk, u biss jekk, hemm evidenza oġġettiva ta’ indeboliment minħabba avveniment wieħed jew aktar li seħħew wara r-rikonoxximent inizjali tal-ass u li l-avveniment (jew avvenimenti) ta’ telf għandu impatt fuq il-flussi tal-flus stmati fil-ġejjieni tal-ass finanzjarji li jistgħu jiġu stmati b’mod affidabbli.

(a) Assi riportati bil-kost amortizzat

Jekk hemm evidenza oġġettiva li ġie sostnut telf minn indeboliment fuq self u riċevibbli jew investimenti miżmuma sal-maturità riportati bil-kost amortizzat, l-ammont tat-telf jitkejjel bħala d-differenza bejn l-ammont riportat tal-ass u l-valur preżenti tal-flussi ta’ flus stmati fil-ġejjieni (eskluż telf ta’ kreditu fil-ġejjieni li ma ġiex sostnut) skontat bir-rata effettiva oriġinali tal-imgħax tal-ass finanznarju. L-ammont riportat tal-ass jitnaqqas u l-ammont tat-telf huwa rikonoxxut fir-rapport tal-introjtu. Jekk self jew investiment miżmum sal-maturità jkollu rata tal-imgħax varjabbli, ir-rata tal-iskont għall-kejl ta’ kwalunkwe telf minn indeboliment hija r-rata effettiva tal-imgħax kurrenti determinata bil-kuntratt. Il-kalkolu tal-valur preżenti tal-flussi ta’ flus stmati fil-ġejjieni ta’ ass finanzjarju kollateralizzat jirrifletti l-flussi ta’ flus li jistgħu jirriżultaw minn esklużjoni li minnhom jitnaqqsu l-kostijiet għall-kisba u l-bejgħ tal-kollateral, kemm jekk esklużjoni hija probabbli kif ukoll jekk mhijiex. Jekk, f’perjodu sussegwenti, l-ammont tat-telf minn indeboliment jonqos u t-tnaqqis jista’ jkun relatat b’mod oġġettiv ma’ avveniment li jseħħ wara r-rikonoxximent tal-indeboliment, it-telf minn indeboliment rikonoxxut qabel jitreġġa’ lura permezz tar-rapport tal-introjtu.

(b) Assi riportati bil-valur ġust

Fil-każ ta’ investimenti ta’ ekwità kklassifikati bħala assi finanzjarji disponibbli għall-bejgħ, tnaqqis importanti jew permanenti (imtawwal) fil-valur ġust tat-titolu taħt il-kost tiegħu jiġi kkunsidrat fid-determinazzjoni ta’ jekk it-titoli humiex indeboliti. Jekk tkun teżisti xi evidenza bħal din għal assi finanzjarji disponibbli għall-bejgħ, it-telf kumulattiv – imkejjel bħala d-differenza bejn il-kost ta’ akkwiżizzjoni u l-valur ġust attwali, li minnha jitnaqqas kwalunkwe telf minn indeboliment fuq dak l-ass finanzjarju rikonoxxut qabel fir-rapport tal-introjtu – jitnaqqas mir-riżervi u jkun rikonoxxut fir-rapport tal-introjtu. Telf minn indeboliment rikonoxxut fir-rapport tal-introjtu fuq strumenti azzjonarji ma jitreġġax lura permezz tar-rapport tal-introjtu. Jekk, f’perjodu sussegwenti, jiżdied il-valur ġust ta’ strument tad-dejn klassifikat bħala ass finanzjarju disponibbli għall-bejgħ u ż-żieda tista’ tkun relatata b’mod oġġettiv ma’ avveniment li jseħħ wara li jkun ġie rikonoxxut it-telf minn indeboliment, it-telf minn indeboliment jitreġġa’ lura permezz tar-rapport tal-introjtu.

1.5.6 Inventarji

L-inventarji huma ddikjarati bl-anqas fost il-kost u l-valur nett realizzabbli. Il-kost huwa ddeterminat billi jintuża l-metodu ta’ joħroġ li daħal l-ewwel (FIFO). Il-kost tal-prodotti lesti u xogħol fl-idejn jinvolvi l-materja prima, ix-xogħol dirett, kostijiet oħrajn direttament attribwibbli u spejjeż ġenerali relatati mal-produzzjoni (ibbażati fuq kapaċità operattiva normali). Il-valur nett realizzabbli huwa l-prezz tal-bejgħ stmat fil-perkors normali tan-negozju, li minnu jitnaqqsu l-kostijiet tat-tlestija u l-ispejjeż tal-bejgħ. Meta jinżammu inventarji għad-distribuzzjoni bla ħlas jew għal allokazzjoni nominali, dawn jitkejlu bl-anqas fost il-kostijiet u l-anqas kostijiet ta’ sostituzzjoni attwali. Il-kost ta’ sostituzzjoni attwali huwa l-kost li l-UE ssostni biex tikseb l-ass fid-data ta’ rapportar.

1.5.7 Ammonti tal-prefinanzjament

Il-prefinanzjament huwa pagament maħsub biex jipprovdi lill-benefiċjarju b’pagament fi flus bil-quddiem, jiġifieri float. Jista’ jinqasam f’għadd ta’ pagamenti fuq perjodu definit fil-ftehim partikolari ta’ prefinanzjament. Il-float jew il-pagament bil-quddiem jitħallas lura jew jintuża għall-fini li għalih ġie pprovdut matul il-perjodu definit fil-ftehim. Jekk il-benefiċjarju ma jsostnix l-ispejjeż eliġibbli, għandu l-obbligu li jrodd lura l-pagament ta’ prefinanzjament fi flus bil-quddiem lill-UE. L-ammont ta’ prefinanzjament jitnaqqas (b’mod sħiħ jew parzjali) bl-aċċettazzjoni tal-ispejjeż eliġibbli (li huma rikonoxxuti bħala spiża) u l-ammonti mroddija lura.

Fi tmiem is-sena, l-ammonti ta’ prefinanzjament pendenti huma vvalutati bl-ammont(i) oriġinali mħallsa li minnhom jitnaqqsu: l-ammonti mroddija lura, l-ammonti eliġibbli minfuqa, l-ammonti eliġibbli stmati li jkunu għadhom mhumiex ikklerjati fi tmiem is-sena, u tnaqqis tal-valur.

L-imgħax fuq il-prefinanzjament huwa rikonoxxut hekk kif jinkiseb skont il-provvedimenti tal-ftehim rilevanti. Fi tmiem is-sena ssir stima tad-dħul mill-imgħax dovut, ibbażata fuq l-aktar informazzjoni affidabbli, u din tiddaħħal fil-karta bilanċjali.

1.5.8 Riċevibbli

Ir-riċevibbli huma riportati bl-ammont oriġinali li minnu jitnaqqas it-tniżżil fil-valur għal indeboliment. Tniżżil fil-valur għal indeboliment ta’ riċevibbli huwa stabbilit meta jkun hemm evidenza oġġettiva li l-UE mhijiex sejra tkun tista’ tiġbor l-ammonti kollha dovuti skont it-termini oriġinali tar-riċevibbli. L-ammont tat-tniżżil fil-valur huwa d-differenza bejn l-ammont riportat tal-ass u l-ammont rekuperabbli. L-ammont tat-tniżżil fil-valur huwa rikonoxxut fir-rapport tal-introjtu. Tniżżil ġenerali fil-valur, ibbażat fuq l-esperjenza fl-imgħoddi, isir ukoll għal ordnijiet ta’ rkupru pendenti li mhumiex diġà soġġetti għal tniżżil speċifiku. Ara n-nota 1.5.14 aktar ’il quddiem rigward it-trattament tad-dħul dovut fi tmiem is-sena.

1.5.9 Flus u ekwivalenti ta’ flus

Flus u ekwivalenti ta’ flus huma strumenti finanzjarji u huma definiti bħala assi kurrenti. Jinkludu flus fl-idejn, depożiti miżmuma lesti għall-eżerċitar mal-banek, investimenti oħrajn għal terminu qasir ferm likwidi b’maturitajiet oriġinali ta’ tliet xhur jew anqas.

1.5.10 Pensjoni u benefiċċji oħrajn tal-impjegati

Obbligi tal-pensjoni

L-UE topera pjanijiet ta’ pensjoni ta’ benefiċċju definit. Filwaqt li l-persunal jikkontribwixxi mis-salarji tiegħu għal terz mill-kost mistenni ta’ dawn il-benefiċċji, l-obbligazzjoni mhijiex iffinanzjata. L-obbligazzjoni rikonoxxuta fil-karta bilanċjali fir-rigward ta’ pjanijiet tal-pensjonijiet ta’ benefiċċju definit hija l-valur preżenti tal-obbligu ta’ benefiċċju definit fid-data tal-karta bilanċjali. L-obbligu ta’ benefiċċju definit huwa kkalkolat skont l-attwarji billi jintuża l-metodu ta’ kreditu għal kull unità proġettata. Il-valur preżenti tal-obbligu ta’ benefiċċju definit huwa ddeterminat billi jiġu skontati l-flussi ta’ ħruġ ta’ flus stmati għall-ġejjieni billi jintużaw ir-rati tal-imgħax ta’ bonds tal-gvern li huma denominati f’munita li fihom sejrin jitħallsu l-benefiċċji, u li għandhom termini sal-maturità qrib it-termini tal-obbligazzjoni tal-pensjoni relatata.

Il-qligħ u t-telf attwarjali li ġejjin mill-aġġustamenti u l-allokazzjoni tal-esperjenza fis-suppożizzjonijiet attwarjali huma rikonoxxuti minnufih fir-rapport tal-introjtu. Il-kostijiet tas-servizz passat huma rikonoxxuti minnufih fir-rapport tal-introjtu, sakemm il-bidliet fil-pjan tal-pensjonijiet ma jkunx kundizzjonali fuq il-fatt li l-impjegati jibqgħu fis-servizz għal perjodu speċifikat ta’ żmien (il-perjodu tal-vestiment). F’dan il-każ, il-kostijiet tas-servizz passat huma amortizzati fuq bażi lineari fuq il-perjodu tal-vestiment.

Benefiċċji tal-mard ta’ wara l-impjieg

L-UE tipprovdi benefiċċji tas-saħħa lill-impjegati tagħha permezz ta’ rimborż tal-ispejjeż mediċi. Inħoloq fond separat għall-amministrazzjoni ta’ kuljum. Kemm l-impjegati attwali, il-pensjonanti, ir-romol kif ukoll il-benefiċjarji tagħhom jibbenefikaw mis-sistema. Il-benefiċċji mogħtija lill-“inattivi” (pensjonanti, orfni, eċċ) huma kklassifikati bħala “Benefiċċji ta’ Wara l-Impjieg għall-Impjegati”. Minħabba l-għamla ta’ dawn il-benefiċċji, hemm bżonn li jsir kalkolu attwarju. L-obbligazzjoni fil-karta bilanċjali hija determinata fuq bażi simili bħal dik għall-obbligi tal-pensjonijiet (ara aktar ’il fuq).

1.5.11 Provvedimenti

Il-provvedimenti huma rikonoxxuti meta l-UE jkollha obbligu legali jew kostruttiv preżenti lejn il-partijiet terzi bħala riżultat ta’ avvenimenti passati, huwa aktar probabbli milli le li sejjer ikun hemm bżonn ta’ fluss ta’ ħruġ ta’ riżorsi biex jiġi saldat l-obbligu, u l-ammont jista’ jiġi stmat b’mod affidabbli. Il-provvedimenti mhumiex rikonoxxuti għal telf operatorju fil-ġejjieni. L-ammont tal-provvediment huwa l-aħjar stima tan-nefqiet mistennija li sejrin ikunu meħtieġa biex jiġi saldat l-obbligu preżenti fid-data ta’ rapportar. Meta l-provvediment jinvolvi numru kbir ta’ entrati, l-obbligu jiġi stmat billi jiġu peżati l-eżiti kollha possibbli skont il-probabilitajiet assoċjati magħhom (metodu tal-“valur mistenni”).

1.5.12 Obbligazzjonijiet finanzjarji

L-obbligazzjonijiet finanzjarji huma kklassifikati bħala obbligazzjonijiet finanzjarji bil-valur ġust permezz ta’ profitt jew telf jew bħala obbligazzjonijiet finanzjarji riportati bil-kost amortizzat (teħid b’self). It-teħid b’self huwa magħmul mit-teħid b’self minn istituzzjonijiet ta’ kreditu u djun evidenzjati b’ċertifikati. Huma inizjalment rikonoxxuti bil-valur ġust, peress li huma r-rikavat tal-ħarġa tagħhom (valur ġust tal-kunsiderazzjoni riċevuta) nett mill-kostijiet tat-tranżazzjoni sostnuti, imbagħad wara riportati bil-kost amortizzat billi jintuża l-metodu tal-imgħax effettiv; kwalunkwe differenza bejn ir-rikavat, nett mill-kostijiet tat-tranżazzjoni, u l-prezz tal-fidwa hija rikonoxxuta fir-rapport tal-introjtu tul il-perjodu tat-teħid b’self billi jintuża l-metodu tal-imgħax effettiv.

Huma kklassifikati bħala obbligazzjonijiet mhux kurrenti, ħlief għal maturitajiet anqas minn 12-il xahar wara d-data tal-karta bilanċjali. Fil-każ ta’ self mogħti fuq fondi meħuda b’self, il-metodu tal-imgħax effettiv jista’ ma jiġix applikat għal self u teħid b’self, fuq il-bażi ta’ kunsiderazzjonijiet dwar il-materjalità. Il-kostijiet tat-tranżazzjoni sostnuti mill-UE li mbagħad jerġgħu jintalbu lill-benefiċjarju tas-self huma direttament rikonoxxuti fir-rapport tal-introjtu.

Obbligazzjonijiet finanzjarji kategorizzati bil-valur ġust permezz ta’ profitt jew telf jinkludu derivati meta l-valur ġust ikun negattiv. Isegwu l-istess trattament kontabilistiku bħal assi finanzjarji bil-valur ġust permezz ta’ profitt jew telf, ara n-nota 1.5.5.

1.5.13 Pagabbli

Ammont importanti tal-pagabbli tal-UE mhuwiex relatat max-xiri ta’ prodotti jew servizzi – minflok, huma pretensjonijiet tal-kost mhux imħallsa minn benefiċjarji ta’ għotjiet jew finanzjament ieħor tal-UE. Huma rreġistrati bħala pagabbli għall-ammont mitlub meta tasal il-pretensjoni tal-kost. Wara verifika u aċċettazzjoni tal-ispejjeż eliġibbli, il-pagabbli huma vvalutati bl-ammont aċċettat u eliġibbli.

Pagabbli li ġejjin mix-xiri ta’ prodotti u servizzi huma rikonoxxuti mar-riċevuta tal-fattura għall-ammont oriġinali u l-ispejjeż korrispondenti jiddaħħlu fil-kontijiet meta l-provvisti jew is-servizzi jiġu forniti u aċċettati mill-UE.

1.5.14 Dħul u allokazzjonijiet dovuti u differiti

Skont ir-regoli tal-UE dwar il-kontabilità, it-tranżazzjonijiet u l-avvenimenti huma rikonoxxuti fir-rapporti finanzjarji fil-perjodu li huma relatati magħhom. Fi tmiem il-perjodu kontabilistiku, l-ispejjeż dovuti huma rikonoxxuti fuq il-bażi ta’ ammont stmat tal-obbligu ta’ trasferiment tal-perjodu. Il-kalkolu tal-ispejjeż dovuti jsir skont il-linji gwida operazzjonali u prattiċi dettaljati maħruġa mill-Kummissjoni li għandhom l-għan li jiżguraw li r-rapporti finanzjarji jirriflettu sitwazzjoni vera u ġusta.

Id-dħul jingħadd ukoll fil-perjodu relatat miegħu. Fi tmiem is-sena, jekk fattura tkun għadha ma nħarġitx iżda s-servizz ikun ġie pprovdut, il-provvisti twasslu mill-UE jew hemm ftehim kuntrattwali (jiġifieri b’referenza għal trattat), dħul dovut sejjer ikun rikonoxxut fir-rapporti finanzjarji.

Barra minn hekk, fi tmiem is-sena, jekk tinħareġ fattura iżda s-servizzi jkunu għadhom ma ġewx ipprovduti jew il-prodotti forniti jkunu għadhom ma twasslux, id-dħul sejjer jiġi differit u rikonoxxut fil-perjodu kontabilistiku ta’ wara.

1.6 RAPPORT TAL-INTROJTU

1.6.1 Dħul

Dħul mhux minn skambju

Dan jifforma l-parti l-kbira tad-dħul tal-UE u jinkludi l-aktar taxxi diretti u indiretti u ammonti ta’ riżorsi proprji. Minbarra taxxi, l-UE tista’ tirċievi wkoll pagamenti minn partijiet oħrajn, bħal dazji, multi u donazzjonijiet.

Riżorsi bbażati fuq l-ING u riżorsi tal-VAT

Id-dħul huwa rikonoxxut għall-perjodu li fih il-Kummissjoni Ewropea tibgħat sejħa għal fondi lill-Istati Membri fejn titlob il-kontribuzzjoni tagħhom. Dawn jitkejlu bl-“ammont eżerċitat” tagħhom. Peress li r-riżorsi tal-VAT u tal-ING huma bbażati fuq l-istimi tad-dejta għas-sena baġitarja kkonċernata, jistgħu jkunu riveduti hekk kif iseħħu l-bidliet sakemm tinħareġ id-dejta finali mill-Istati Membri. L-effet ta’ bidla fl-istima huwa inkluż meta jiġi ddeterminat il-bilanċ pożittiv jew negattiv nett għall-perjodu li fih seħħet il-bidla.

Riżorsi proprji tradizzjonali

Riċevibbli u dħul relatat huma rikonoxxuti meta d-dikjarazzjonijiet A rilevanti ta’ kull xahar (inklużi dazji miġbura u ammonti dovuti li huma ggarantiti u mhux ikkontestati) huma riċevuti mill-Istati Membri. Fid-data ta’ rapportar, id-dħul miġbur mill-Istati Membri għall-perjodu iżda li jkunu għadhom ma tħallsux lill-Kummissjoni Ewropea jiġi stmat u rikonoxxut bħala dħul dovut. Id-dikjarazzjonijiet B trimestrali (inklużi dazji li la huma miġbura u lanqas garantiti, kif ukoll ammonti garantiti li ġew ikkontestati mid-debitur) riċevuti mill-Istati membri huma rikonoxxuti bħala dħul li minnu jitnaqqsu l-kostijiet tal-ġbir li huma intitolati għalihom (25 %). Barra minn hekk, tnaqqis fil-valur huwa rikonoxxut għall-ammont tal-lakuna stmata tal-irkupru fir-rapport tal-introjtu.

Multi

Id-dħul minn multi huwa rikonoxxut meta tittieħed id-deċiżjoni tal-UE li timponi multa u meta din tkun innotifikata b’mod uffiċjali lid-destinatarju. Jekk ikun hemm xi dubji dwar is-solvenza tal-impriża, ikun rikonoxxut tnaqqis fil-valur fuq l-intitolament. Wara d-deċiżjoni li timponi multa, id-debituri għandhom xahrejn mid-data ta’ notifika:

— jew sabiex jaċċettaw id-deċiżjoni, f’liema każ iridu jħallsu l-multa fi ħdan il-limitu ta’ żmien stabbilit u l-ammont huwa miġbur b’mod definittiv mill-UE;

— jew sabiex ma jaċċettawx id-deċiżjoni, f’liema każ jippreżentaw appell skont il-liġi tal-UE.

Madankollu, anki jekk appellat, il-kapital tal-multa jrid jitħallas fi ħdan il-limitu ta’ żmien ta’ tliet xhur stabbilit peress li l-appell ma għandux effett sospensiv (l-Artikolu 278 tat-Trattat tal-UE) jew, f’ċerti ċirkostanzi u soġġetti għall-qbil tal-Uffiċjal tal-Kontabilità tal-Kummissjoni, tista’ tiġi ppreżentata garanzija tal-bank għall-ammont minflok.

Jekk l-impriża tappella kontra d-deċiżjoni, u diġà tkun ħallset il-multa b’mod proviżorju, l-ammont jiġi ddivulgat bħala obbligazzjoni kontinġenti. Madankollu, peress li appell kontra deċiżjoni tal-UE mid-destinatarju ma għandux effett sospensiv, il-flus riċevuti jintużaw biex jikklerjaw ir-riċevibbli. Jekk minflok il-pagament tasal garanzija, il-multa tibqa’ bħala riċevibbli. Jekk jidher probabbli li l-Qorti Ġenerali tista’ ma tiddeċidix favur l-UE, jiġi rikonoxxut provvediment biex jiġi kopert dan ir-riskju. Jekk minflok tingħata garanzija, f’dak il-każ ir-riċevibbli pendenti jitniżżel fil-valur kif ikun meħtieġ. L-imgħax dovut riċevut mill-Kummissjoni Ewropea fuq il-kontijiet bankarji meta l-pagamenti riċevuti jkunu depożitati huwa rikonoxxut bħala dħul, u kwalunkwe obbligazzjoni kontinġenti tiżdied kif xieraq.

Dħul minn skambju

Dħul mill-bejgħ ta’ prodotti u servizzi hwa rikonoxxut meta r-riskju u l-benefiċċji importanti tas-sjieda tal-prodotti jkunu trasferiti lix-xerrej. Id-dħul assoċjat ma’ tranżazzjoni li tinvolvi l-forniment ta’ servizzi huwa rikonoxxut b’referenza għall-istadju tat-tlestija tat-tranżazzjoni fid-data ta’ rapportar.

Dħul u spejjeż tal-imgħax

Id-dħul u l-ispejjeż tal-imgħax huma rikonoxxuti fir-rapport tal-introjtu billi jintuża l-metodu tal-imgħax effettiv. Dan huwa metodu ta’ kalkolu tal-kost amortizzat ta’ ass finanzjarju jew obbligazzjoni finanzjarja u ta’ allokazzjoni tad-dħul mill-imgħax jew l-ispejjeż tal-imgħax tul il-perjodu rilevanti. Meta tikkalkola r-rata effettiva tal-imgħax, l-UE tistima flussi tal-flus wara li tikkunsidra t-termini kuntrattwali kollha tal-istrument finanzjarju (pereżempju, għażliet ta’ prepagament) iżda ma tqisx it-telf ta’ kreditu fil-ġejjieni. Il-kalkolu jinkludi t-tariffi u l-punti kollha mħallsa jew riċevuti bejn partijiet għall-kuntratt li huma parti integrali tar-rata effettiva tal-imgħax, kostijiet tat-tranżazzjoni u l-primjums jew l-iskonti kollha l-oħrajn.

Ladarba ass finanzjarju jew grupp ta’ assi finanzjarji simili jkun tniżżel fil-valur minħabba telf minn indeboliment, id-dħul mill-imgħax ikun rikonoxxut billi tintuża r-rata tal-imgħax biex jiġu skontati l-flussi futuri ta’ flus għall-fini ta’ kejl tat-telf minn indeboliment.

Dħul minn dividendi

Dħul minn dividendi huwa rikonoxxut meta jiġi stabbilit id-dritt ta’ riċevuta ta’ pagament.

1.6.2 Spiża

L-ispejjeż tal-iskambju li ġejjin mix-xiri ta’ prodotti u servizzi huma rikonoxxuti meta l-provvisti jiġu forniti u aċċettati mill-UE. Huma vvalutati bil-kost tal-fattura oriġinali. Spejjeż mhux tal-iskambju huma speċifiċi għall-UE u jammontaw għall-maġġoranza tal-ispejjeż tagħha. Huma relatati ma’ trasferimenti lil benefiċjarji u jistgħu jkunu ta’ tliet tipi: intitolamenti, trasferimenti skont ftehim u għotjiet diskrezzjonali, kontribuzzjonijiet u donazzjonijiet.

It-trasferimenti huma rikonoxxuti bħala spejjeż fil-perjodu li matulu seħħew l-avvenimenti li ġabu t-trasferiment, diment li l-għamla tat-trasferiment tkun awtorizzata mir-regolament (ir-Regolament Finanzjarju, ir-Regolamenti tal-Persunal, jew regolament ieħor) jew ikun ġie ffirmat kuntratt li jawtorizza t-trasferiment; ikun issodisfat kwalunkwe kriterju ta’ eliġibilità; u tista’ tinħareġ stima raġonevoli tal-ammont.

Meta tasal talba għal pagament jew pretensjoni tal-kost u din tkun tissodisfa l-kriterji ta’ rikonoxximent, tiġi rikonoxxuta bħala spiża għall-ammont eliġibbli. Fi tmiem is-sena, l-ispejjeż eliġibbli sostnuti dovuti lill-benefiċjarji iżda li jkunu għadhom ma ġewx irrapportati jiġu stmati u rreġistrati bħala spejjeż dovuti.

1.7 ASSI U OBBLIGAZZJONIJIET KONTINĠENTI

1.7.1 Assi kontinġenti

Ass kontinġenti huwa ass possibbli li jiġi minn avvenimenti passati u li l-eżistenza tiegħu sejra tkun ikkonfermata biss bl-okkorrenza jew in-nuqqas ta’ okkorrenza ta’ avveniment wieħed jew aktar inċert fil-ġejjieni li mhuwiex fil-kontroll sħiħ tal-UE. Ass kontinġenti huwa ddivulgat meta jkun hemm probabilità ta’ fluss ta’ dħul ta’ benefiċċji ekonomiċi jew potenzjal ta’ servizz.

1.7.2 Obbligazzjonijiet kontinġenti

Obbligazzjoni kontinġenti hija obbligu possibbli li jiġi minn avvenimenti passati u li l-eżistenza tiegħu sejra tkun ikkonfermata biss bl-okkorrenza jew in-nuqqas ta’ okkorrenza ta’ avveniment wieħed jew aktar inċert fil-ġejjieni li mhuwiex fil-kontroll sħiħ tal-UE; jew obbligu preżenti li ġej minn avvenimenti passati iżda mhux rikonoxxut għaliex: mhuwiex probabbli li sejjer ikun hemm bżonn ta’ fluss ta’ ħruġ ta’ riżorsi li jinkorporaw benefiċċji ekonomiċi jew potenzjal ta’ servizz sabiex jiġi saldat l-obbligu jew, fiċ-ċirkostanzi rari li fihom l-ammont tal-obbligu ma jistax jitkejjel b’mod affidabbli biżżejjed.

2. NOTI GĦALL-KARTA BILANĊJALI

ASSI MHUX KURRENTI

2.1 ASSI INTANĠIBBLI

EUR miljuni Ammont Ammont gross riportat fil-31.12.2011 301 Żidiet 89 Disponimenti (11) Allokazzjonijiet oħrajn 0 Ammont gross riportat fil-31.12.2012 379 Amortizzament akkumulat fil-31.12.2011 (152) Allokazzjoni għal amortizzament għas-sena (39) Disponimenti 4 Allokazzjonijiet oħrajn (4) Amortizzament akkumulat fil-31.12.2012 (191) Ammont nett riportat fil-31.12.2012 188 Ammont nett riportat fil-31.12.2011 149

L-ammonti ta’ hawn fuq huma primarjament relatati ma’ softwer tal-kompjuter.

2.2 PROPRJETÀ, IMPJANT U TAGĦMIR

Inklużi taħt l-assi li kienu għadhom qegħdin jinbnew fil-31 ta’ Diċembru 2012 hemm EUR 660 miljun (2011: EUR 219 miljun) tal-assi relatati mal-proġett Galileo, is-Sistema tal-UE ta’ Navigazzjoni Globali bis-Satellita, li qiegħda tinbena bl-assistenza tal-Aġenzija Spazjali Ewropea (ESA). Meta titlesta, is-sistema sejra tinvolvi 30 satellita, 2 ċentri ta’ kontroll u 16-il stazzjon fuq l-art. L-ammont fuq il-karta bilanċjali jirrifletti l-kostijiet kapitalizzabbli sostnuti mill-Kummissjoni fuq dan il-proġett sa mit-22 ta’ Ottubru 2011, id-data li fiha ġew varati l-ewwel żewġ satelliti tas-sistema. Qabel din id-data, u kif spjegat fil-kontijiet annwali ta’ qabel, il-Kummissjoni qieset li l-proġett għadu f’fażi ta’ riċerka, u b’hekk skont ir-regoli tal-UE dwar il-kontabilità l-ispejjeż kollha sostnuti ġew debitati. Mill-bidu tal-proġett u sa tmiem il-qafas finanzjarju attwali, il-baġit previst jammonta għal EUR 3 837 miljun. Għall-qafas finanzjarju li jmiss, huma previsti EUR 5 400 miljun oħrajn li għandhom jintefqu fuq l-iskjerament sħiħ tas-sistema, it-tħaddim tagħha, il-forniment ta’ servizzi ta’ Galileo sal-2020 u t-tħejjija tal-ġenerazzjoni li jmiss tal-kostellazzjoni, u dan sejjer ikun iffinanzjat kompletament mill-baġit tal-UE. Fl-2012, ammont ta’ EUR 13-il miljun ta’ kost tal-iżvilupp mhux kapitalizzabbli ġie rikonxxut bħala spejjeż.

Fid-data tal-karta bilanċjali, ġew varati erba’ satelliti b’kollox sa minn Ottubru 2011 u ladarba jitlestew it-testijiet sussegwenti tagħhom, tasal fi tmiemha l-fażi ta’ Validazzjoni fl-Orbita (“IOV”) tal-proġett. Din il-fażi ġiet iffinanzjata b’mod konġunt mill-UE u l-ESA u b’konformità mal-ftehim ta’ għoti konkluż bejn iż-żewġ partijiet, l-ESA għandha tagħmel trasferiment uffiċjali tal-assi mibnija lill-UE. Dan it-trasferiment legali sejjer jeħtieġ il-ftehim tal-Kunsill tal-ESA, fejn hemm in-nota li l-Istati Membri kollha tal-ESA minbarra tnejn (in-Norveġja u l-Isvizzera), huma Stati Membri tal-UE wkoll. Għalissa, il-Kummissjoni ma għandha xejn li jagħtiha x’tifhem li trasferiment bħal dan jista’ jkun imblokkat minn xi membru/i tal-ESA.

PROPRJETÀ, IMPJANT U TAGĦMIR

EUR miljuni Art u bini Impjant u tagħmir Għamara u vetturi Ħardwer tal-kompjuter Assi tanġibbli oħrajn Kirjiet finanzjarji Assi li qegħdin jinbnew Total Ammont gross riportat fi tmiem is-sena l-oħra 4 118 528 229 557 228 2 685 645 8 990 Żidiet 96 42 22 52 11 511 583 1 317 Disponimenti (26) (23) (21) (54) (11) 0 0 (135) Trasferimenti bejn kategoriji ta’ assi 102 8 0 12 0 (14) (111) (3) Allokazzjonijiet oħrajn 24 3 3 11 3 (1) 1 44 Ammont gross riportat fi tmiem is-sena 4 314 558 233 578 231 3 181 1 118 10 213 Deprezzament akkumulat fi tmiem is-sena l-oħra (1 999) (425) (166) (396) (137) (796) (3 919) Allokazzjoni għal deprezzament għas-sena (138) (45) (20) (67) (21) (114) (405) Deprezzament bil-valur imreġġa’ lura 0 0 0 0 0 1 1 Disponimenti 3 23 21 51 10 5 113 Trasferimenti bejn kategoriji ta’ assi — 0 0 (11) 0 14 3 Allokazzjonijiet oħrajn (3) (2) (1) (13) (2) (7) (28) Deprezzament akkumulat fi tmiem is-sena (2 137) (449) (166) (436) (150) (897) (4 235) Ammont nett riportat fil-31.12.2012 2 177 109 67 142 81 2 284 1 118 5 978 Ammont nett riportat at 31.12.2011 2 119 103 63 161 91 1 889 645 5 071

L-allokazzjonijiet li għad iridu jitħallsu fir-rigward tal-kirjiet finanzjarji u intitolamenti simili jintwerew f’obbligazzjonijiet mhux kurrenti u kurrenti fil-karta bilanċjali (ara n-noti 2.15 u 2.18.1). Huma disaggregati kif ġej:

KIRJIET FINANZJARJI

EUR miljuni Deskrizzjoni Allokazzjonijiet kumulattivi Ammonti futuri li jridu jitħallsu Valur Totali Nefqa sussegwenti fuq l-assi Valur tal-Ass Deprezzament Ammont Nett Riportat (A) < sena > sena > 5 snin Obbligazzjoni Totali (B) (A+B) (C) (A+B+C) (D) = (A+B+C+D) Art u bini 992 63 342 1 686 2 091 3 083 61 3 144 (877) 2 267 Assi tanġibbli oħrajn 18 7 11 1 19 37 — 37 (20) 17 Total fil-31.12.2012 1 010 70 353 1 687 2 110 3 120 61 3 181 (897) 2 284 Element tal-imgħax 85 307 502 893 Ħlasijiet futuri totali minimi tal-kuntratti tal-kera fil-31.12.2012 155 660 2 189 3 003 Ħlasijiet futuri totali minimi tal-kuntratti tal-kera fil-31.12.2011 153 608 1 859 2 620

2.3 INVESTIMENTI MAGĦDUDA BL-UŻU TAL-METODU TAL-EKWITÀ

EUR miljuni Nota 31.12.2012 31.12.2011 Parteċipazzjonijiet f’impriżi konġunti 2.3.1 42 62 Parteċipazzjonijiet f’assoċjati 2.3.2 350 312 Total 392 374

2.3.1 Parteċipazzjonijiet f’impriżi konġunti

EUR miljuni GJU SESAR ITER IMI FCH Total Ammont fil-31.12.2011 0 0 0 25 37 62 Kontribuzzjonijiet — 70 116 98 54 338 Sehem mir-riżultat nett — (70) (106) (91) (91) (358) Ammont fil-31.12.2012 0 0 10 32 0 42

Il-parteċipazzjonijiet f’impriżi konġunti jingħaddu billi jintuża l-metodu tal-ekwità. L-ammonti riportati li ġejjin huma attribwibbli għall-UE fuq il-bażi tal-perċentwal ta’ parteċipazzjoni tagħha:

EUR miljuni 31.12.2012 31.12.2011 Assi mhux kurrenti 226 211 Assi kurrenti 106 123 Obbligazzjonijiet mhux kurrenti 0 0 Obbligazzjonijiet kurrenti (291) (314) Dħul 8 8 Spejjeż (427) (379)

L-Impriża Konġunta Galileo (GJU) f’likwidazzjoni

L-Impriża Konġunta Galileo (GJU) bdiet bil-likwidazzjoni fi tmiem l-2006 u l-proċess għadu għaddej. Peress li l-entità kienet inattiva u għadha għaddejja minn likwidazzjoni fl-2012, ma kien hemm ebda dħul jew spejjeż sostnuti.

L-Impriża Konġunta SESAR

L-għan ta’ din l-Impriża Konġunta huwa li tiżgura l-modernizzazzjoni tas-sistema Ewropea għall-ġestjoni tat-traffiku tal-ajru u l-implimenazzjoni rapida tal-Pjan Prinċipali Ewropew ta’ ġestjoni tat-traffiku tal-ajru billi jiġu kkoordinati u kkonċentrati l-isforzi kollha rilevanti ta’ riċerka u żvilupp fl-UE. Fil-31 ta’ Diċembru 2012, il-Kummissjoni kellha 46.12 % tal-parteċipazzjoni tas-sjieda fis-SESAR. Il-kontribuzzjoni totali (indikattiva) tal-Kummissjoni prevista għal SESAR (mill-2007 sal-2013) hija ta’ EUR 700 miljun. Is-sehem kumulattiv mhux rikonoxxut tat-telf huwa ta’ EUR 157 miljun.

ITER Organizzazzjoni Internazzjonali għall-Enerġija minn Fużjoni (ITER)

L-ITER tinvolvi l-UE u ċ-Ċina, l-Indja, ir-Russja, il-Korea t’Isfel, il-Ġappun u l-Istati Uniti. L-ITER inħolqot sabiex; tamministra l-faċilitajiet tal-ITER, tħeġġeġ l-isfruttament tal-faċilitajiet tal-ITER, tippromwovi l-fehim pubbliku u l-aċċettazzjoni tal-enerġija minn fużjoni, u sabiex twettaq kwalunkwe attività oħra li hija meħtieġa sabiex tilħaq l-iskop tagħha. Il-kontribuzzjoni tal-UE (Euratom) għall-ITER Internazzjonali tingħata permezz tal-Aġenzija tal-Fużjoni għall-Enerġija, inklużi wkoll il-kontribuzzjonijiet mill-Istati Membri u l-Isvizzera. Il-kontribuzzjoni totali hija legalment meqjusa bħala kontribuzzjoni tal-Euratom lill-ITER peress li l-Istati Membri u l-Isvizzera ma għandhomx interessi ta’ sjieda fl-ITER. Peress li l-UE hija detentur legali tal-parteċipazzjoni fl-impriża konġunta ITER Internazzjonali, il-Kummissjoni trid tirrikonoxxi l-parteċipazzjoni fil-kontijiet tagħha. Fil-31 ta’ Diċembru 2012, il-Kummissjoni kellha 44.25 % tal-parteċipazzjoni ta’ sjieda fl-ITER. Il-kontribuzzjoni totali (indikattiva) tal-Euratom prevista għall-ITER (mill-2007 sal-2041) hija ta’ EUR 8 949 miljun.

Inizjattivi Teknoloġiċi Konġunti

Is-sħubijiet pubbliċi-privati fil-forma ta’ Inizjattivi Teknoloġiċi Konġunti, li kienu implimentati permezz tal-Impriżi Konġunti skont it-tifsira tal-Artikolu 187 tat-Trattat, inħolqu sabiex jimplimentaw l-għanijiet tal-Aġenda ta’ Lisbona għat-Tkabbir u l-Impjiegi. L-IMI u l-FCH huma inklużi f’din l-intestatura iżda tlieta oħra, ARTEMIS, Clean Sky u ENIAC, għad li legalment jissejħu impriżi konġunti, minn perspettiva kontabilistika jridu jitqiesu assoċjati (u hekk huma inklużi fin-nota 2.3.2) għaliex il-Kummissjoni għandha influwenza importanti, u mhux kontroll konġunt, fuqhom.

IMI Inizjattiva Teknoloġika Konġunta dwar il-Mediċini Innovattivi

L-Impriża Konġunta IMI tappoġġja r-riċerka u l-iżvilupp tal-farmaċewtika ta’ qabel il-fażi kompetittiva fl-Istati Membri u pajjiżi assoċjati, bil-għan li żżid l-investiment fir-riċerka fis-settur bijofarmaċewtiku u tippromwovi l-involviment ta’ impriżi żgħar u ta’ daqs medju (SMEs) fl-attivitajiet tagħha. Fil-31 ta’ Diċembru 2012, il-Kummissjoni kellha 78.58 % tal-parteċipazzjoni ta’ sjieda fl-IMI. Il-kontribuzzjoni massima indikattiva tal-Kummissjoni għandha tammonta għal EUR 1 biljun sal-31.12.2017.

FCH Impriża Konġunta taċ-Ċelloli tal-Fjuwil u l-Idroġenu

L-għan tal-Impriża Konġunta FCH huwa li tiġbor ir-riżorsi mis-setturi pubbliċi u privati biex issaħħaħ l-attivitajiet ta’ riċerka bil-għan li żżid l-effiċjenza ġenerali tal-isforzi ta’ riċerka Ewropej u tħaffef l-iżvilupp u l-iskjerament ta’ teknoloġiji taċ-ċelloli tal-fjuwil u l-idroġenu. Fil-31 ta’ Diċembru 2012, il-Kummissjoni kellha 80.6 % tal-parteċipazzjoni ta’ sjieda fl-FCH. Il-kontribuzzjoni massima indikattiva tal-UE għandha tammonta għal EUR 470 miljun sal-31.12.2017. Is-sehem kumulattiv mhux rikonoxxut tat-telf huwa ta’ EUR 12-il miljun.

2.3.2 Parteċipazzjonijiet f’assoċjati

EUR miljuni FEI ARTEMIS Clean Sky ENIAC Total Ammont fil-31.12.2011 292 0 0 20 312 Kontribuzzjonijiet — 22 97 16 135 Sehem tal-bilanċ pożittiv/(negattiv) nett 9 (22) (97) (22) (132) Ċaqliq ieħor fl-ekwità 35 — — — 35 Ammont fil-31.12.2012 336 0 0 14 350

Il-parteċipazzjonijiet fl-assoċjati jingħaddu billi jintuża l-metodu tal-ekwità. L-ammonti riportati li ġejjin huma attribwibbli għall-UE fuq il-bażi tal-perċentwal ta’ parteċipazzjoni tagħha:

EUR miljuni 31.12.2012 31.12.2011 Assi 505 460 Obbligazzjonijiet (191) (162) Dħul 33 28 Defiċit (177) (182)

Fond Ewropew tal-Investiment (FEI)

Il-Fond Ewropew tal-Investiment (FEI) huwa l-istituzzjoni tal-UE li tispeċjalizza fil-forniment ta’ kapital ta’ riskju u garanziji lill-SMEs. Il-Kummissjoni ħallset 20 % tal-parteċipazzjoni tagħha, bil-bilanċ li mhuwiex imħallas li jikkorrispondi għal ammont ta’ EUR 720 miljun.

EUR miljuni FEI Kapital totali tal-FEI Sottoskrizzjoni tal-Kummissjoni Kapital Azzjonarju Totali 3 000 900 Imħallas (600) (180) Mhux imħallas 2 400 720

Impriża Konġunta ARTEMIS

Din l-entità nħolqot biex timplimenta Inizjattiva Teknoloġika Konġunta mas-settur privat fuq Sistemi Kompjuterizzati Inkorporati. Il-kontribuzzjoni massima indikattiva tal-Kummissjoni għandha tammonta għal EUR 420 miljun. Is-sehem mhux rikonoxxut kumulattiv tat-telf huwa ta’ EUR 5 miljuni (parteċipazzjoni tas-sjieda ta’ 95.2 %).

Impriża Konġunta Clean Sky

L-għan ta’ din l-entità huwa li tħaffef l-iżvilupp, il-validazzjoni u l-wiri ta’ teknoloġiji tat-trasport li jżommu l-arja nadifa fl-UE u b’mod partikolari biex tinħoloq Sistema ta’ Trasport bl-Ajru radikalment innovattiva bil-għan li jonqos l-impatt ambjentali tat-trasport bl-ajru. Il-kontribuzzjoni massima indikattiva tal-Kummissjoni għandha tammonta għal EUR 800 miljun. Is-sehem mhux rikonoxxut kumulattiv tat-telf huwa ta’ EUR 48 miljun (parteċipazzjoni tas-sjieda ta’ 62.89 %).

Impriża Konġunta ENIAC

L-għan tal-ENIAC huwa li tiddefinixxi aġenda ta’ riċerka maqbula b’mod komuni fil-qasam tan-nanoelettronika sabiex jiġu stabbiliti prijoritajiet ta’ riċerka għall-iżvilupp u l-adozzjoni ta’ kompetenzi ewlenin f’dak il-qasam. Dawn l-għanijiet sejrin jiġu segwiti billi jinġabru riżorsi mis-setturi pubbliċi u privati biex jappoġġjaw attivitajiet ta’ R&Ż fil-forma ta’ proġetti. L-impenn totali tal-UE għandu jammonta għal EUR 450 miljun. Fil-31 ta’ Diċembru 2012, il-Kummissjoni kellha 95.90 % tal-parteċipazzjoni ta’ sjieda fl-ENIAC.

2.4 ASSI FINANZJARJI MHUX KURRENTI

EUR miljuni Nota 31.12.2012 31.12.2011 Assi finanzjarji disponibbli għall-bejgħ 2.4.1 4 870 2 272 Self 2.4.2 57 441 41 400 Total 62 311 43 672

2.4.1 Assi finanzjarji mhux kurrenti disponibbli għall-bejgħ

EUR miljuni 31.12.2012 31.12.2011 Fond ta’ Garanzija (5) 1 327 1 475 KEFA f’likwidazzjoni 1 102 — Investimenti BUFI 832 — Faċilità ta’ Finanzjament għall-Kondiviżjoni tar-Riskji (RSFF) 593 — Strument ta’ Garanzija fuq is-Self għall-Proġetti TEN-T (LGTT) 52 — Aġenzija Ewropea għas-Sustanzi Kimiċi 52 — Bank Ewropew għar-Rikostruzzjoni u l-Iżvilupp 188 188 Operazzjonijiet tal-Kapital ta’ Riskju 123 134 Bidu tal-ETF 305 234 Investimenti oħrajn disponibbli għall-bejgħ 296 241 Total 4 870 2 272

Sabiex tiġi ppreżentata aħjar ir-realtà ekonomika, mill-2012 ’il quddiem, l-assi finanzjarji kollha disponibbli għall-bejgħ, huma ppreżentati skont il-maturità li jifdlilhon fid-data tal-karta bilanċjali. L-assi b’maturità ta’ aktar minn sena fid-data ta’ rapportar jintwerew bħala mhux kurrenti, filwaqt li l-assi li jimmaturaw qabel tmiem l-2013 jintwerew bħala kurrenti (ara n-nota 2.8). Għall-kuntrarju tal-2011, l-ammont tal-2012 ta’ hawn fuq għall-Fond ta’ Garanzija jintwera mingħajr flus u ekwivalenti ta’ flus (2011: EUR 302 miljun) u l-obbligazzjoni relatata (2011: EUR 1 miljun). Li kieku kellu jiġi segwit l-approċċ attwali fil-kontijiet tal-2011, il-komparattivi kienu jkunu kif ġej:

EUR miljuni 31.12.2012 31.12.2011 Fond ta’ Garanzija (6) 1 327 973 KEFA f’likwidazzjoni 1 102 982 Investimenti BUFI 832 588 Faċilità ta’ Finanzjament għall-Kondiviżjoni tar-Riskji (RSFF) 593 365 Strument ta’ Garanzija fuq is-Self għall-Proġetti TEN-T (LGTT) 52 47 Aġenzija Ewropea għas-Sustanzi Kimiċi 52 91 Bank Ewropew għar-Rikostruzzjoni u l-Iżvilupp 188 188 Operazzjonijiet tal-Kapital ta’ Riskju 123 134 Bidu tal-ETF 305 234 Investimenti oħrajn disponibbli għall-bejgħ 296 241 Total 4 870 3 843

Fond ta’ Garanzija

Il-Fond ta’ Garanzija għal azzjonijiet esterni jkopri self iggarantit mill-UE minħabba Deċiżjoni tal-Kunsill, b’mod partikolari operazzjonijiet ta’ għoti b’self tal-Bank Ewropew tal-Investiment (BEI) barra l-UE u self għall-assistenza makrofinanzjarja (MFA) u self tal-Euratom barra l-UE. Huwa strument fit-tul biex ikopri kwalunkwe telf inadempjenti ggarantit mill-UE. Il-Fond huwa dotat minn pagamenti mill-baġit ġenerali tal-UE ekwivalenti għal 9 % tal-valur kapitali tal-operazzjonijiet, ir-rikavat mill-imgħax fuq l-investimenti li jsiru mill-assi tal-Fond, u s-somom irkuprati minn debituri inadempjenti li għalihom il-Fond kellu jattiva l-garanzija tiegħu. Kwalunkwe blianċ pożittiv tas-sena li jirriżulta għandu jitħallas lura bħala dħul għall-baġit tal-UE.

L-UE trid tinkludi riżerva ta’ garanzija biex tkopri self lil pajjiżi terzi. Ir-riżerva hija maħsuba sabiex tkopri r-rekwiżiti tal-Fond ta’ Garanzija u, fejn ikun meħtieġ, garanziji attivati li jaqbżu l-ammont disponibbli fil-Fond, sabiex dawn l-ammonti jkunu jistgħu jiġu ddebitati lill-baġit. Din ir-riżerva tikkorrispondi għall-ammont fil-mira ta’ 9 % tas-self pendenti fi tmiem is-sena.

KEFA f’likwidazzjoni

Rigward l-ammonti tal-KEFA f’likwidazzjoni, l-assi finanzjarji kollha disponibbli għall-bejgħ huma titoli ta’ dejn denominati f’EUR u kkwotati f’suq attiv. Fil-31 ta’ Diċembru 2012, it-titoli ta’ dejn (espressi bil-valur ġust tagħhom) li jilħqu l-maturità finali matul l-2012 kienu jammontaw għal EUR 490 miljun (2011: EUR 481 miljun).

Investimenti BUFI

Mill-1 ta’ Jannar 2010, il-multi msarrfa b’mod provviżorju huma amministrati mill-Kummissjoni f’fond maħluq b’mod speċifiku (BUFI) u investiti fi strumenti finanzjarji kategorizzati bħala assi finanzjarji disponibbli għall-bejgħ.

Faċilità ta’ Finanzjament għall-Kondiviżjoni tar-Riskji RSFF

Il-Faċilità ta’ Finanzjament għall-Kondiviżjoni tar-Riskji hija mmexxija mill-BEI u l-portafoll ta’ investiment tal-Kummissjoni jintuża biex iforni riskju finanzjarju għal self u garanziji mogħtija mill-BEI għal proġetti ta’ riċerka eliġibbli. B’kollox, baġit tal-Kummissjon li jasal sa EUR 1 biljun huwa previst għall-perjodu 2007 sa 2013, li EUR 800 miljun minnhom huma mill-programm speċifiku “Kooperazzjoni” u sa EUR 200 miljun mill-programm speċifiku “Kapaċitajiet”. Il-BEI ħa l-impenn li jipprovdi l-istess ammont.

Fil-31 ta’ Diċembru 2012 il-Kummissjoni kkontribwixxiet, inklużi wkoll kontribuzzjonijiet tal-EFTA u pajjiżi terzi, EUR 1 006 miljun lill-RSFF. Il-kontribuzzjonijiet ġew investiti mill-BEI f’bonds (valur ġust ta’ EUR 754 miljun fil-31 ta’ Diċembru 2012) u depożiti fi flus u ta’ żmien fiss (EUR 314 miljun). L-ammont iddivulgat bħala obbligazzjoni kontinġenti (nota 5.2.1), EUR 948 miljun, jirrappreżenta t-telf massimu stmat fil-31 ta’ Diċembru 2012 li l-Kummissjoni ġġarrab f’każ ta’ inadempjenzi fuq self jew garanziji mogħtija mill-BEI fi ħdan il-qafas tal-RSFF. Ta’ min jinnota li r-riskju ġenerali tal-Kummissjoni huwa limitat għall-ammont li tikkontribwixxi għall-Faċilità.

Strument ta’ Garanzija fuq is-Self għall-Proġetti TEN-T (LGTT)

L-Istrument ta’ Garanzija fuq is-Self għall-Proġetti TEN-T joħroġ garanziji sabiex inaqqas ir-riskju tad-dħul fis-snin bikrin tal-proġetti TEN-Trasport. B’mod speċifiku, il-garanzija tkun tkopri bis-sħiħ linji ta’ kreditu pendenti, li jkunu prelevati biss f’każijiet meta ma jkunx hemm biżżejjed flussi ta’ flus tal-proġett biex jisservizzjaw id-dejn superjuri. L-istrument huwa prodott finanzjarju konġunt tal-Kummissjoni u l-BEI u r-regolament dwar it-TEN-T assenja EUR 500 miljun mill-baġit tal-UE sabiex ikunu allokati matul il-perjodu 2007-2013. Il-BEI sejjerr jalloka EUR 500 miljun oħrajn, sabiex b’kollox l-ammont disponibbli sejjerr ikun ta’ EUR 1 biljun għall-istrument.

Fil-31 ta’ Diċembru 2012, il-Kummissjoni kkontribwixxiet EUR 155 miljun għal-LGTT. Dan ġie investit mill-BEI f’bonds (valur ġust ta’ EUR 75 miljun fil-31 ta’ Diċembru 2012) u depożiti b’terminu fiss (EUR 88 miljun). Fi tmiem l-2012, ġew iffirmati EUR 523 miljun f’self u b’hekk huma koperti mill-garanzija. L-ammont iddivulgat bħala obbligazzjoni kontinġenti (nota 5.2.1), EUR 39 miljun, jirrappreżenta t-telf massimu stmat fil-31 ta’ Diċembru 2012 li l-Kummissjoni jkollha ġġarrab f’każ ta’ inadempjenzi fuq self mogħti mill-BEI fi ħdan il-qafas tal-operazzjonijiet tal-LGTT. Dan jirrappreżenta 7.4 % tal-ammonti totali ggarantiti. Ta’ min jinnota li r-riskju ġenerali tal-Kummisjsoni huwa limitat għall-ammont li tikkontribwixxi għall-Istrument.

Bank Ewropew għar-Rikostruzzjoni u l-Iżvilupp (BERŻ)

Peress li l-BERŻ mhuwiex ikkwotat fuq xi borża u fid-dawl tar-restrizzjonijiet kuntrattwali inklużi fl-artikoli ta’ inkorporazzjoni tal-BERŻ relatati, fost l-oħrajn, mal-bejgħ ta’ parteċipazzjonijiet, limitati għall-kost ta’ akkwiżizzjoni u awtorizzati biss għal azzjonisti eżistenti, il-parteċipazzjoni azzjonarja tal-Kummissjoni hija vvalutata daqs il-kost li minnu jitnaqqas kwalunkwe tniżżil fil-valur għal indeboliment.

EUR miljuni BERŻ Kapital totali tal-BERŻ Sottoskrizzjoni tal-Kummissjoni Kapital Azzjonarju Totali 29 601 900 Imħallas (6 202) (188) Mhux Imħallas 23 399 712

Operazzjonijiet tal-Kapital ta’ Riskju

Fl-Operazzjonijiet tal-Kapital ta’ Riskju, l-ammonti jingħataw lil intermedjarji finanzjarji biex jiffinanzjaw investimenti ta’ ekwità. Huma mmexxija mill-BEI u ffinanzjati mill-Politika Ewropea tal-Viċinat.

Bidu tal-ETF

Il-bidu tal-ETF ikopri l-programm għat-Tkabbir u l-Impjiegi, il-programm MAP, il-programm CIP u l-Proġett Pilota tat-Trasferiment tat-Teknoloġija, taħt il-fiduċjarja tal-FEI, billi jappoġġja l-ħolqien u l-finanzjament tal-bidu tal-SMEs billi jinvesti f’fondi tal-kapital ta’ riskju speċjalizzati xierqa. Fi tmiem is-sena, EUR 122 miljun oħran relatati mal-Bidu tal-ETF ġew impenjati għall-partijiet l-oħrajn, iżda għadhom ma ġewx prelevati minnhom.

Investimenti oħrajn disponibbli għall-bejgħ

L-ammonti ewlenin inklużi taħt investimenti oħrajn mhux kurrenti disponibbli għall-bejgħ ta’ hawn fuq huma l-Fond Ewropew għax-Xlokk tal-Ewropa (EUR 113 miljun), il-Fond għat-Tkabbir Ekoloġiku (EUR 39 miljun) u l-Fond GEEREF (EUR 68 miljun).

2.4.2 Self mhux kurrenti

EUR miljuni Nota 31.12.2012 31.12.2011 Self mogħti mill-baġit tal-UE u l-KEFA 2.4.2.1 162 170 Self mogħti minn fondi meħuda b’self 2.4.2.2 57 279 41 230 Total 57 441 41 400

2.4.2.1 Self mogħti mill-baġit tal-Unjoni Ewropea u l-KEFA f’Likwidazzjoni

EUR miljuni Self b’kundizzjonijiet speċjali Self tal-KEFA għad-djar Total Total fil-31.12.2011 151 19 170 Self ġdid — — — Ripagamenti (17) (4) (21) Differenzi tal-kambju 1 — 1 Bidliet fl-ammont riportat 11 1 12 Total fil-31.12.2012 146 16 162

Self b’kundizzjonijiet speċjali jingħata b’rati preferenzjali bħala parti mill-kooperazzjoni ma’ pajjiżi mhux membri. L-ammonti kollha huma dovuti f’aktar minn 12-il xahar wara tmiem is-sena. Ir-rati effettivi tal-imgħax fuq dan is-self ivarjaw bejn 7.73 % u 14.507 %.

2.4.2.2 Self mogħti minn fondi meħuda b’self

EUR miljuni MFA Euratom BOP EFSM KEFA f’Likwidazzjoni Total Total fil-31.12.2011 595 451 11 625 28 344 266 41 281 Self ġdid 39 — — 15 800 — 15 839 Ripagamenti (84) (24) — — (46) (154) Differenzi tal-kambju — — — — 5 5 Bidliet fl-ammont riportat (1) (2) (2) 332 (4) 323 Total fil-31.12.2012 549 425 11 623 44 476 221 57 294 Ammont dovut < 1 sena 15 — — — — 15 Ammont dovut > 1 sena 534 425 11 623 44 476 221 57 279

Iż-żieda kbira f’dawn l-ammonti hija dovuta għas-self tal-EFSM mogħti matul l-2012 u hija riflessa minn żieda fit-teħid b’self tal-UE (ara n-nota 2.14). Għal aktar informazzjoni dwar l-attivitajiet ta’ għoti u teħid b’self, ara n-nota 7.

2.5 RIĊEVIBBLI U REKUPERABBLI MHUX KURRENTI

EUR miljuni 31.12.2012 31.12.2011 Stati Membri 545 268 Oħrajn 19 21 Total 564 289

Mir-riċevibbli ta’ hawn fuq, EUR 550 miljun (2011: EUR 273 miljun) huma relatati ma’ tranżazzjonijiet mhux ta’ skambju.

Iż-żieda fl-ammonti dovuti minn Stati Membri hija relatata mad-deċiżjonijiet dwar l-approvazzjoni tal-kontijiet mhux eżegwiti tal-FAEG u l-FAEŻR tal-iżvilupp rurali.

2.6 PREFINANZJAMENT MHUX KURRENTI

EUR miljuni Nota 31.12.2012 31.12.2011 Prefinanzjament 2.6.1 40 790 40 625 Spejjeż imħallsa minn qabel 2.6.2 3 715 4 098 Total 44 505 44 723

2.6.1 Prefinanzjament

It-twaqqit tar-rekuperabilità jew l-użu tal-prefinanzjament jirregola jekk huwiex iddivulgat bħala prefinanzjament kurrenti jew mhux kurrenti. L-użu huwa definit mill-ftehim sottostanti tal-proġett. Ir-ripagamenti kollha jew l-użu dovuti qabel tnax-il xahar mid-data ta’ rapportar huma ddivulgati bħala prefinanzjament kurrenti.

Garanziji riċevuti fir-rigward ta’ prefinanzjament

Dawn huma garanziji li l-Kummissjoni titlob mill-benefiċjarji li mhumiex Stati Membri, f’ċerti każijiet meta jħallsu pagamenti bil-quddiem (prefinanzjament). Hemm żewġ valuri x’jiġu ddivulgati għal dan it-tip ta’ garanzija, il-valur “nominali” u dak “kontinwu”. Għall-valur “nominali”, l-avveniment at’ ġenerazzjoni huwa marbut mal-eżistenza tal-garanzija. Għall-valur “kontinwu”, l-avveniment ta’ ġenerazzjoni tal-garanzija huwa l-pagament tal-prefinanzjament u/jew l-ikklerjar sussegwenti. Fil-31 ta’ Diċembru 2012 il-valur “nominali” tal-garanziji riċevut fir-rigward tal-prefinanzjament ammonta għal EUR 1 348 miljun filwaqt li l-valur “kontinwu” ta’ dawk il-garanziji kien ta’ EUR 1 083 miljun (2011: EUR 1 330 miljun u EUR 1 083 miljun, rispettivament).

Ċerti ammonti tal-prefinanzjament imħallsa skont is-Seba’ Programm Kwadru ta’ Riċerka għar-riċerka u l-iżvilupp teknoloġiku (FP7) huma koperti b’mod effettiv minn Fond ta’ Garanzija tal-Parteċipanti (PGF) – l-ammont ta’ prefinanzjament imħallas fl-2012 laħaq total ta’ EUR 4 biljun (2011: EUR 3,3 biljun). Dan il-fond huwa entità separata mlil-UE u mhuwiex ikkonsolidat f’dawn il-kontijiet– nota 11.2.3.

EUR miljuni Tip ta’ Ġestjoni 31.12.2012 31.12.2011 Ġestjoni diretta ċentralizzata 1 249 1 219 Ġestjoni indiretta ċentralizzata 1 042 774 Ġestjoni deċentralizzata 677 697 Ġestjoni kondiviża 37 214 37 249 Ġestjoni konġunta 592 686 Implimentati minn Istituzzjonijiet u Aġenziji oħrajn 16 — Total 40 790 40 625

L-aktar ammonti importanti ta’ prefinanzjament mhux kurrenti huma relatati ma’ Azzjonijiet Strutturali għall-perjodu ta’ programmazzjoni 2007-2013: il-fond tal-iżvilupp reġjonali (FEŻR) u l-fond ta’ koeżjoni (CF) EUR 23,9 biljun, il-fond soċjali (FSE) EUR 6,5 biljun, il-fond agrikolu għall-iżvilupp rurali (FAEŻR) EUR 6,1 biljun u l-fond tas-sajd (FES) EUR 0,6 biljun. Peress li ħafna minn dawn il-proġetti huma fit-tul fl-għamla tagħhom, hemm bżonn li l-pagamenti bil-quddiem relatati jkunu disponibbli għal aktar minn sena. B’hekk, dawn l-ammonti tal-prefinanzjament jintwerew bħala assi mhux kurrenti.

Il-prefinanzjament jippreżenta sehem kbir mill-assi totali tal-UE, u b’hekk jirċievi attenzjoni xierqa u regolari. Ta’ min jinnota li l-livell ta’ ammonti tal-prefinanzjament fil-bosta programmi jrid ikun biżżejjed biex jiżgura l-float meħtieġa ħalli l-benefiċjarju jibda l-proġett, filwaqt li jkunu salvagwardjati wkoll -interessi finanzjarji tal-UE u jridu jittieħdu f’kunsiderazzjoni restrizzjonijiet legali, operazzjonali u tal-kosteffiċjenza. Dawn l-elementi kollha ngħataw kunsiderazzjoni xierqa mill-Kummissjoni fi sforz biex ittejjeb is-segwitu tal-prefinanzjament.

2.6.2 Spejjeż imħallsa minn qabel

EUR miljuni 31.12.2012 31.12.2011 Strumenti ta’ Inġinerija Finanzjarja 2 717 3 378 Skemi ta’ Għajnuna 998 720 Total 3 715 4 098

Fil-qafas tal-programmi tal-fondi strutturali 2007-2013, il-pagamenti jistgħu jsiru mill-baġit tal-UE lill-Istati Membri sabiex jikkontribwixxu għall-Istrumenti ta’ Inġinerija Finanzjarja (kemm fil-forma ta’ self, investimenti ta’ ekwità jew inkella garanziji) stabbiliti u mmexxija taħt ir-responsabilità tal-Istati Membri. Il-flejjes li ma jintużawx minn dawn l-istrumenti fi tmiem is-sena huma proprjetà tal-UE (bħal bil-prefinanzjament standard) u b’hekk huma ttrattati bħala ass fuq il-karta bilanċjali tal-Kummissjoni. Madankollu, l-atti legali bażiċi ma jobbligawx lill-Istati Membri sabiex jipprovdu rapporti perjodiċi lill-Kummissjoni dwar l-użu li għamlu minn dawn il-pagamenti bil-quddiem, u f’xi każijiet lanqas ma jidentifikawhom fid-dikjarazzjonijiet tan-nefqa ppreżentati lill-Kummissjoni. B’hekk, u fuq il-bażi tal-informazzjoni riċevuta mill-Istati Membri dwar l-użu tal-fondi, issir stima fi tmiem kull sena tal-valur ta’ dan l-ass.

L-ammonti inklużi taħt l-intestatura tal-Iskemi ta’ Għajnuna huma l-istima tal-Kummissjoni tal-pagamenti miftuħa bil-quddiem għal bosta skemi ta’ għajnuna (għajnuna mill-istat, miżuri tas-suq tal-FAEG).

ASSI KURRENTI

2.7 INVENTARJI

EUR miljuni 31.12.2012 31.12.2011 Materjali xjentifiċi 81 78 Oħrajn 57 16 Total 138 94

2.8 ASSI FINANZJARJI KURRENTI

EUR miljuni Nota 31.12.2012 31.12.2011 Assi finanzjarji disponibbli għall-bejgħ 2.8.1 1 858 3 619 Self 2.8.2 123 102 Total 1 981 3 721

2.8.1 Assi finanzjarji kurrenti disponibbli għall-bejgħ

L-assi finanzjarji disponibbli għall-bejgħ jinxtraw għar-redditu jew il-qligħ fuq l-investiment tagħhom, jew jinżammu biex jistabbilixxu struttura ta’ ass partikolari jew sors sekondarju ta’ likwidità u għaldaqstant jistgħu jinbiegħu bħala tweġiba għal ħtiġijiet ta’ likwidità jew bidliet fir-rati tal-imgħax. It-tabella li ġejja tagħti ħarsa ġenerali lejn l-assi finanzjarji disponibbli għall-bejgħ li jifdlilhom maturità għal qabel tmiem l-2013:

EUR miljuni 31.12.2012 31.12.2011 Fond ta’ Garanzija 268 — KEFA f’likwidazzjoni 490 1 463 Investimenti BUFI 845 1 358 Faċilità ta’ Finanzjament għall-Kondiviżjoni tar-Riskji (RSFF) 160 547 Strument ta’ Garanzija fuq is-Self għall-Proġetti TEN-T (LGTT) 23 97 Aġenzija Ewropea għas-Sustanzi Kimiċi 69 151 Investimenti oħrajn disponibbli għall-bejgħ 3 3 Total 1 858 3 619

Kif spjegat fin-nota 2.4.1, il-preżentazzjoni ta’ assi finanzjarji disponibbli għall-bejgħ inbidlet mill-2012 ’il quddiem. Li kieku ntuża l-istess approċċ fil-kontijiet tal-2011, il-kumparattivi kienu jkunu kif ġej:

EUR miljuni 31.12.2012 31.12.2011 Fond ta’ Garanzija 268 201 KEFA f’likwidazzjoni 490 481 Investimenti BUFI 845 770 Faċilità ta’ Finanzjament għall-Kondiviżjon